Bermula 20 Ogos Ini, Thailand Kuat Kuasa Larangan Merokok Dalam Rumah

Satu undang-undang yang melarang perbuatan merokok di rumah akan dikuatkuasakan di Thailand pada 20 Ogos dalam usaha mengurangkan kes kematian yang diakibatkan oleh kesan perokok pasif.

Golongan perokok diberi peluang selama 90 hari untuk mempertimbang semula tabiat itu (merokok di dalam kediaman), yang membahayakan kesihatan mereka yang berada di bawah satu bumbung.

Portal berita Bangkok Post melaporkan tentang pengumuman tersebut, yang dikuatkuasakan di bawah Akta Pembangunan dan Perlindungan Keluarga.

Mereka yang melanggar undang-undang itu boleh didakwa sama ada di mahkamah juvenil atau mahkamah jenayah.

Walaupun belum ditetapkan jumlah denda, mahkamah boleh memerintahkan mereka yang melanggar undang-undang itu untuk tidak merokok di dalam rumah dan/atau memasukkan mereka ke dalam kursus berhenti merokok.

Walau bagaimanapun sehingga kini, belum ada penjelasan terperinci tentang kaedah penguatkuasaan yang akan diambil.

Pengumuman itu seiring dengan usaha kempen antitembakau yang memperjuangkan persekitaran kediaman yang bebas asap rokok dan juga asap rokok elektronik.

“Tahun lalu, sejumlah 8,278 orang mait akibat kesan perokok pasif,” ujar Ketia Pusat Penyelidikan dan pengajian Kawalan Tembakau, Ronnachai Khongsakon.

Kajian itu mendapati bahawa hampir 33 peratus perokok merokok di dalam rumah dan hampir 74 peratus merokok setiap hari.

Menurut statistik Kementerian Kesihatan Awam negara itu, pada tahun lalu, sejumlah 54,512 orang mati akibat penyakit yang berkaitan dengan tabiat merokok. – Awani


Joniston Dari PBS Dahului Madius Tangau Di Kiulu

KOTA KINABALU: Calon PBS, Joniston Bangkui mendahului pencabar terdekatnya dari Upko, Wilfred Madius Tangau di kerusi Kiulu.

Terdapat 10,887 pengundi di kawasan itu.


(VIDEO) Jambatan Di Brunei Menghubungkan Sabah, Sarawak Ini Bakal Tewaskan Jambatan Pulau Pinang & Menjadi Yang Terpanjang Di Asia Tenggara

Jambatan Temburong dijangkakan bakal menjadi jambatan terpanjang di rantau Asia. Jambatan sepanjang 30 kilometer itu menyambungkan Mengkubau dan Sungai Besar di daerah Brunei-Muara ke Estet Labu di daerah Temburong.

Jambatan ini yang turut menghubungkan bahagian Sarawak, Miri, Lawas, Sabah memakan kos $1.6 bilion (Brunei) dan akan diiktiraf sebagai jambatan terpanjang di Asia tenggara dan ke enam di dunia.

Bukan itu sahaja, dengan ada jambatan ini, perjalanan ke Kota Kinabalu akan menjadi lebih pendek. Sekarang ini, kedua-dua daerah itu dipisahkan oleh daerah Limbang, Sarawak dan juga Teluk Brunei.

Menurut Timbalan Ketua Menteri Sarawak, Datuk Amar Haji Awang Tengah Ali Hasan, jambatan itu bakal meningkatkan aktiviti di Limbang, Sarawak.

Pembinaan jambatan tersebut yang bermula pada tahun 2014 itu dijangka siap pada bulan November 2019 ini.

Temburong Bridge di Brunei bakal Menjadi Jambatan Terpanjang Di Asia. Akan menghubungkan Miri ke Lawas seterusnya ke Sabah. pic.twitter.com/muK1kbgC0M

Bakal jadi jambatan terpanjang di Asia Tenggara terletak di Brunei. Me nghubungkan Muara ke Temburong (Brunei) dan juga bahagian Sarawak Miri dan Lawas seterusnya Sabah. Jambatan sepanjang 30km. pic.twitter.com/vsI03G3vvH


Antara 2 Darjat, ‘Double Standard’, Kata Guan Eng Selepas Dihalang Masuk Sabah

PETALING JAYA: Setiausaha Agung DAP Lim Guan Eng dihalang masuk ke Sabah sejurus tiba di Lapangan Terbang Antarabangsa Kota Kinabalu, malam tadi.

Katanya, beliau berjaya melepasi imigresen lapangan terbang itu selepas diberikan pas lawatan sosial.

Bagaimanapun, sebelum menaiki kereta seorang pegawai kanan imigresen menghampirinya dan memintanya masuk semula.

“Sudah hampir nak masuk kereta, seorang pegawai imigresen kanan datang minta saya masuk semula. Saya berikan kerjasama dan ikut ke pejabat imigresen,” tulisnya di Facebook.

Katanya, beliau didakwa dihalang oleh Suruhanjaya Pencegahan Rasuah Malaysia (SPRM) dari memasuki Sabah.

“Mengapa saya dihalang masuk ke Sabah? Ini lagi 1 kes antara 2 darjat, ‘double standard’ kah?

“Sedangkan ini kuasa kerajaan negeri dan bukan kuasa kerajaan pusat. Adakah ini 1 lagi usaha campur tangan pusat terhadap hak dan kuasa negeri?,” soalnya.

Lim turut mengaitkan kes Najib Razak yang didapati bersalah dan dijatuhi hukuman serta Zahid Hamidi yang kini berdepan kes mahkamah juga boleh memasuki Sabah tanpa sebarang masalah.

Bagaimanapun, ahli Parlimen Bagan itu dibenarkan masuk semula ke negeri itu selepas setengah jam ditahan.

“Takpe lah, nanti saya akan tanya ketua menteri Shafie Apdal, adakah beliau tak mahu saya masuk Sabah?” soalnya lagi.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sudah 56 Tahun MA63 Dimeterai, Putrajaya Perlu Laksanakan Sekarang

KOTA KINABALU: Janji Pakatan Harapan (PH) untuk melaksanakan Perjanjian Malaysia 1963 (MA63) yang bakal mengubah status Sabah dan Sarawak sebagai rakan kongsi Semenanjung terus menjadi antara isu yang diperdebatkan di Dewan Rakyat.

Ahli Parlimen Tuaran, Datuk Seri Wilfred Madius Tangau dalam perbahasannya hari ini berkata, Putrajaya perlu melaksanakan MA63 kerana dokumen perjanjian itu telah dimeterai sejak 56 tahun pembentukan Malaysia.

“Tolonglah, laksanakan sepenuhnya apa yang terkandung dalam MA63. Tidak dinafikan, sejak pembentukan Malaysia 56 tahun yang lalu, sudah banyak perubahan dan pembangunan di Sabah.

“Walau bagaimana pun bila dibuat perbandingan antara wilayah, maka timbullah rasa tidak puas hati, perasaan marah, malah mungkin ada keinginan memberontak.

“Laksanakanlah MA63 sebagai langkah memperkukuhkan keutuhan Persekutuan Malaysia,” katanya yang merupakan Timbalan Ketua Menteri merangkap Menteri Perdagangan dan Perindustrian Sabah.

Sempena sambutan Hari Malaysia 2018 pada 16 September tahun lalu, Perdana Menteri, Tun Dr. Mahathir Mohamad berjanji akan mengembalikan status Sabah dan Sarawak sebagai rakan kongsi Semenanjung.

Berikutan itu, beberapa jawatankuasa telah dibentuk untuk mengkaji pindaan Perlembagaan demi memastikan pelaksanaan MA63 direalisasikan.

Madius berkata, dalam membuat gesaan tersebut beliau tidak mahu dianggap sebagai bersikap parokial (budaya politik sempit), namun tiada sesiapa boleh menafikan bahawa MA63 adalah asas kepada pembentukan Malaysia.

“Tuan Yang Dipertua, saya bangga menjadi Anak Malaysia. Saya tidak mahu kedengaran bersikap parokial, namun bagaimana mungkin kita boleh memperkukuhkan lagi Malaysia ini kalau kita terus menerus mengabaikan MA63 yang menjadi asas pembentukan negara?” soalnya.

Dalam hujahnya, Madius turut berterima kasih kepada Kabinet Kerajaan Persekutuan yang meluluskan baru-baru ini pindaan terhadap Perlembagaan Persekutuan Perkara 1(2) untuk dibentangkan di Parlimen.

“Pindaan terhadap Artikel 1(2) itu nanti, harus mengambil kira, pindaan-pindaan, dengan izin, consequential terhadap perkara-perkara lain seperti Artikel 160 (2) mengenai tarikh lahir Malaysia dan tafsiran terhadap perkataan “Persekutuan”.

“Tuaran juga mahu supaya deraf pindaan perlembagaan itu dirujuk dahulu ke satu Jawatankuasa Pilihan Khas Parlimen sebelum dibentangkan di Dewan Mulia ini untuk memberikan ruang penglibatan rakyat seluruh negara,” katanya. – BorneoToday


Rumah ADUN DAP Diketuk ‘Ejen’ Awal Pagi Dipercayai Tawar Lompat Parti

KOTA KINABALU: Ahli Dewan Undangan Negeri (ADUN) Kerajaan Sabah sedang menerima pelbagai tawaran untuk menyokong Perikatan Nasional (PN) bagi memastikan nafsu seorang pemimpin politik untuk kembali berkuasa tertunai.

Pemimpin berkenaan dikatakan mengupah beberapa ejen untuk berkunjung ke kediaman setiap wakil rakyat tidak kira Parti Warisan Sabah (Warisan) atau DAP untuk menyampaikan tawaran wang ringgit dan jawatan kepada mereka.

Difahamkan, pagi ini, ADUN Elopura, Calvin Chong turut didatangi seorang lelaki yang mengetuk pintu rumahnya selama sejam untuk berjumpa dengannya.

ADUN berkenaan bagaimanapun tidak membenarkannya masuk sehinggalah lelaki itu beredar.

Calvin telah membuat satu laporan polis tentang perkara itu di balai polis Sandakan pagi ini.

Borneo Today akan membuat laporan susulan selepas laporan polis berkenaan selesai.

Sementara itu, ADUN Luyang, Ginger Phoong yang juga Menteri Belia dan Sukan Sabah mengakui turut menerima tawaran berkenaan.

Katanya, individu tertentu telah berjumpa dengannya dua hari lalu untuk memberikan tawaran dengan syarat beliau melompat parti.

“Itu adalah tawaran kepada saya untuk lompat ke sebelah sana, saya menolak tawaran itu saya beritahu mereka ini tidak sepatutnya dijadikan norma.

“Berhentilah daripada tindakan menjatuhkan kerajaan yang dipilih rakyat  secara demokratik, saya tidak akan mengkhianati mandat yang diberikan pengundi Luyang kepada saya,” katanya.

Ginger berkata, beliau akan terus menyokong Ketua Menteri, Datuk Seri Mohd. Shafie Apdal sepanjang kemelut politik ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: Bakal Beri Mesej Kepada Kerajaan

KIMANIS: Pilihan Raya Kecil (PRK) Kimanis bakal memberi mesej kepada kerajaan supaya tidak memperjudikan nasib rakyat khususnya penduduk Sabah.

Calon Barisan Nasional (BN) di Parlimen Kimanis, Datuk Mohamad Alamin, berkata PRK Kimanis bukan hanya penting untuk beliau, tetapi juga rakyat negeri ini khususnya di Kimanis.

“PRK Kimanis cukup penting untuk saya, bukan kerana saya adalah wakil rakyat sebelum ini, tetapi amat penting untuk membawa suara rakyat.

“Walaupun saya berpengalaman menjadi Ahli Dewan Undangan Negeri (ADUN) Bongawan sebelum ini, saya menyandang pelbagai jawatan seperti ketua pemuda UMNO bahagian dan juga naib ketua UMNO bahagian. Jadi, saya biasa dengan Parlimen ini.

“Saya juga sudah biasa bertemu dengan rakyat dan pemimpin lain kawasan ini, malah rakyat sudah maklum akan prestasi BN di sini,” katanya dalam sidang akhbar selepas pengumuman calon BN di sini, hari ini.

Mohamad turut merakamkan ucapan terima kasih kepada Presiden UMNO, Datuk Seri Dr Ahmad Zahid Hamidi dan Ketua UMNO Sabah, Datuk Seri Bung Moktar Radin atas kepercayaan mereka memilih beliau sebagai calon BN.

“Saya juga berterima kasih kepada mentor saya, Datuk Seri Anifah Aman, atas tunjuk ajar dan sokongan beliau. Saya sudah lama bekerja bersama beliau. Kami saling memahami antara satu sama lain.

“Datuk (Anifah) sudah membuat keputusan untuk tidak bertanding dalam PRK Kimanis ini dan turut memutuskan untuk menyokong dan membantu BN dalam kempen nanti,” katanya.

Mohamad menyatakan persediaan yang dibuat jentera BN membuatkan beliau positif pihaknya bakal menang dalam PRK Kimanis ini.

“Walaupun BN kini adalah parti pembangkang, tetapi dengan keyakinan yang ada dan persediaan jentera parti ini, kami optimis untuk memenangi PRK ini,” katanya.


UMNO Sabah Akan Bantu PBS Pada PRK Parlimen Sandakan

KOTA KINABALU: Umno Sabah akan memainkan peranan membantu ‘rakan pembangkang’, Parti Bersatu Sabah (PBS) pada Pilihan Raya Kecil (PRK) Sandakan.

Pengerusinya yang juga Anggota Parlimen Kinabatangan Datuk Seri Bung Moktar Radin berkata selaku blok pembangkang, Umno Sabah tidak keberatan untuk menghulur bantuan sokongan kepada PBS.

Katanya secara lisannya beliau sudah berhubung dengan Presiden PBS Datuk Seri Dr Maximus Ongkili dan telah menyatakan persetujuan dengan bantuan sokongan oleh Umno Sabah pada PRK Sandakan.

“Kita akan bincangkan lebih lanjut dengan pemimpin PBS untuk menentukan mekanisme gerak kerja yang boleh memberi manfaat kepada blok pembangkang PBS pada PRK Sandakan,” katanya kepada Bernama di sini.

Bung Moktar berkata terdapat 9,000 ahli Umno dan pengundi di Parlimen Sandakan yang sudah dikenal pasti termasuk tempat tinggal mereka.

Katanya UMNO Sabah telah mula mengadakan siri lawatan ke rumah ahli Umno berkenaan dan maklumkan kepada mereka untuk keluar mengundi.

Dalam pada itu, beliau berkata kerjasama dengan parti pembangkang lain ini khususnya di negeri ini merupakan dasar terbuka yang diamalkan oleh Umno Sabah.

“Pada kami mana-mana parti sekiranya ingin bekerjasama dan memberi manfaat kami tidak menolak,” katanya.

PBS meletakkan naib presidennya Datuk Linda Tsen Thau Lin yang juga bekas Ahli Parlimen Batu Sapi sebagai calon dalam PRK Sandakan.

Sementara itu DAP pula mencalonkan Vivian Wong Shir Yee, 30, anak mendiang anggota Parlimen Sandakan Stephen Wong Tien Fatt.

Tiga calon Bebas iaitu mantan Hamzah Abdullah, Sulaiman Abdul Samat dan Chia Siew Yung juga turut serta menjadikan PRK Parlimen Sandakan pertandingan lima penjuru.

Kerusi Parlimen Sandakan kosong selepas Wong meninggal dunia akibat serangan jantung pada 28 Mac lepas.

Tarikh hari mengundi ialah pada 11 Mei.

Terdapat 39,856 pengundi biasa di Parlimen Sandakan, 270 pengundi awal dan lima orang pengundi tidak hadir luar negara.-SabahNewsToday


Kalau Bot Yang Mereka Mahu, Kita Luluskan Segera – Hajiji

KOTA KINABALU: Kerajaan negeri meluluskan serta-merta peruntukan menyediakan bot untuk kegunaan murid sekolah dan penduduk di Kampung Nangkawangan, Nabawan.

Ketua Menteri Datuk Hajiji Noor turut mengarahkan Pegawai Daerah Nabawan supaya berhubung segera dengan Jabatan Ketua Menteri bagi mendapatkan peruntukan membeli bot berkenaan.

“Kalau bot yang mereka mahu, kita (kerajaan negeri) luluskan segera. Saya minta Pegawai Daerah berhubung dengan pejabat saya untuk mendapatkan peruntukan membeli bot,” katanya.

Beliau berkata demikian pada majlis berbuka puasa bersama Persatuan Pedagang dan Pengusaha Melayu Malaysia Sabah, Dewan Perniagaan Melayu Malaysia Sabah dan Dewan Perdagangan dan Industri Asean Sabah, di sini, hari ini.

Hajiji memberi reaksi itu bagi mengulas tindakan kerajaan negeri dalam membantu murid dan penduduk di Kampung Nangkawangan, Nabawan yang terpaksa bergadai nyawa menyeberang sungai selepas jambatan gantung yang menjadi penghubung utama kampung itu dihanyutkan banjir besar, bulan lalu.

Hajiji yang juga Menteri Kewangan negeri turut memberi jaminan kerajaan akan membina semula jambatan yang menghubungkan kampung berkenaan untuk kemudahan murid sekolah dan penduduk kampung.

“Saya dapat makluman Timbalan Menteri Kerja Raya Datuk Arthur Joseph Kurup juga sudah menyatakan komitmen untuk memastikan jambatan di kampung itu dibina semula,” katanya.

Sebelum ini, beberapa video tular di media sosial mengenai murid di Kampung Nangkawangan, Nabawan yang terpaksa bergadai nyawa menaiki rakit buluh atau bergayut pada kabel zip line untuk menyeberang sungai hingga menimbulkan pelbagai reaksi netizen.

Jurucakap penduduk Kampung Nangkawangan, Zazila Roslan, 30, berkata, kaedah itu terpaksa digunakan selepas jambatan gantung di kampung berkenaan hanyut akibat banjir besar bulan lalu.

Katanya, penduduk turut dimaklumkan oleh wakil rakyat kawasan itu baru-baru ini bahawa usaha sedang diambil untuk menyediakan bot bagi kegunaan penduduk sementara menunggu pembinaan jambatan baharu.

Bagaimanapun, katanya, bot yang dijanjikan belum lagi ada menyebabkan penduduk kampung terpaksa berakit untuk ke seberang sungai dan jika keadaan sungai deras, mereka terpaksa menggunakan zip line.

Semalam, Arthur yang juga Ahli Parlimen Pensiangan, memaklumkan Perdana Menteri, Datuk Seri Ismail Sabri Yaakob bersetuju mengeluarkan peruntukan kecemasan untuk membaiki kerosakan akibat bencana alam itu selepas menemuinya berhubung kesukaran dihadapi rakyat kawasan berkenaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dakwaan Varian India Di Telipok Adalah Palsu

KOTA KINABALU: Pesanan ringkas berkenaan dakwaan wujudnya varian membimbangkan (VOC) India B.1.617.2 yang sudah dikesan di Telipok adalah palsu.

Perkara ini disahkan Pengarah Kesihatan Sabah Datuk Dr Christina Rundi semasa dihubungi berkenaan kebimbangan rakyat tempatan terhadap virus terbabit.

“Berita palsu,” demikian jawapan ringkas yang diberikan oleh Christina mengenai mesej yang tular sejak 5 Jun lalu.

Menurut pesanan yang ditularkan itu, varian COVID-19 India sudah dikesan di Taman Wangsa Telipok.

Mesej tersebut mendakwa Taman Wangsa dikenakan Perintah Kawalan Pergerakan Diperketatkan (PKPD) disebabkan daripada 12 individu yang diuji, sembilan daripada mereka adalah positif COVID-19.

Terdahulu Taman Wangsa adalah antara beberapa kawasan yang dikenakan PKPD bermula 6 sehingga 19 Jun depan.

Kawasan lain yang turut dikenakan perintah sama adalah Kampung Gusi Kinarut, Kampung Tengah Kinarut dan Kampung Benoni di Papar serta Lorong Ulu Sibuga 5 & 9 dan Taman Mawar Fasa 7 di Sandakan. – Utusan Borneo


Bayi 6 Bulan Maut Selepas Kepalanya Parah Terkena Kipas Akibat Dilambung Bapa Tiri

Seorang bayi perempuan berusia enam bulan maut selepas dilambung bapa tirinya sehingga terkena kipas siling ketika bermain dengan mangsa.

Mangsa, Giuliana del Valle Sotoyan, maut akibat kecederaan di kepala dalam kejadian yang berlaku di bandar Caucete, San Juan, utara barat Argentina.

Ekoran kejadian itu, bapa tiri mangsa, Jesus Michel Zalazar, berusia 26 tahun ditahan polis untuk soal siasat.

Menurut laporan media tempatan, Zalazar sedang bermain dengan mangsa dan melambungnya ke udara tanpa menyedari kipas siling dipasang.

Selepas kejadian itu, ahli keluarga lain yang berada di tempat kejadian mahu membelasah Zalazar disebabkan kecuaiannya itu.

Mangsa yang cedera parah di bahagian kepala terus dikejarkan ke hospital di Guillermo Rawson dan menjalani pembedahan kecemasan.

Doktor bagaimanapun mengesahkan mangsa meninggal dunia akibat kecederaan parah.

Kes itu pada awalnya disiasat sebagai kes kecuaian tetapi Hakim Matias Parron yang bertanggungjawab ke atas kes itu mengubahnya menjadi kes pembunuhan.

Ibu saudara mangsa, Aldana, berkata, “Adik saya (ibu mangsa) sedang memasak dan memberitahu Zalazar yang hidangan sudah siap, lalu saya pun menyediakan meja.

“Zalazar ketika itu sedang menjaga dan bermain dengan mangsa di ruang tamu dan tiba-tiba saya terdengar kipas siling berbunyi kuat lalu pergi melihat apa yang berlaku.

“Saya nampak Zalazar sedang memegang mangsa didada dengan kesan darah di bajunya.

“Saya tanya dia, ‘Apa yang awak dah buat?’ dan kami terus segera meminta bantuan jiran untuk membawa mangsa ke hospital.

“Dalam perjalanan, Zalazar berkata ‘Saya tak buat apa-apa Aldana, saya tak buat’,” katanya.


Jambatan Sungai Damit Hubungkan Pekan Tuaran Dan Tamparuli 30 Peratus Siap

TUARAN, 5 Sept: Kira-kira 30 peratus pembinaan jambatan konkrit menyeberang Sungai Damit, menghubungkan pekan Tuaran dan Tamparuli selesai, sekali gus memberi harapan kemudahan itu boleh digunakan penduduk tidak lama lagi.

Tinjauan Bernama mendapati, pemaju yang dilantik kerajaan kini giat menyiapkan struktur utama kemudahan bernilai RM18 juta, yang dinantikan penduduk berhampiran sejak sekian lama menggunakan pelbagai peralatan khas termasuk jentolak.

Mengikut pelan, jambatan itu mempunyai reka bentuk sama dengan jambatan kedua menyeberang Sungai Tamparuli, sekali gus menjadikan daerah ini memiliki dua jambatan sama kelak.

Difahamkan, kerja memasang struktur kemudahan sepanjang 104 meter itu yang dibina daripada besi itu bermula sebulan lalu, sebelum bercantum pada tiang utama dalam tempoh terdekat ini.

Jambatan baharu itu bakal menjadi kemudahan lebih 7,000 penduduk Kampung Sawah, Sungai Damit, Bintangor, Pitas, Bantayan, Damat dan Bontoi, Tamparuli.

Ahli Dewan Undangan Negeri (ADUN) Tamparuli, Datuk Jahid Jahim menyifatkan pembinaan jambatan itu penting bukan hanya menjadi kemudahan penduduk setempat, malah boleh membantu merancakkan pembangunan Tuaran dan Tamparuli.

“Saya gembira kerana akhirnya harapan penduduk kampung seperti Sungai Damit dan Sawah, serta yang lain menjadi kenyataan memperoleh kemudahan penting berkenaan selepas sekian lama menanti,”  katanya kepada Bernama, di sini.

Sehubungan itu, beliau berharap semua urusan harian penduduk berhampiran akan menjadi lancar dan mudah dengan kewujudan jambatan konkrit yang kukuh dan indah itu.


PGA Sabah Rampas 7,089 Paket Minyak Masak

LAHAD DATU: Sebanyak 7,089 paket minyak masak dipercayai cuba diseludup ke negara jiran dirampas dalam dua serbuan di Kampung Tandu, Felda Sahabat, di sini, semalam.

Serbuan pertama dilakukan pada 3.45 petang oleh sepasukan anggota Pasukan Gerakan Am (PGA) dalam Op Benteng Covid-19 di sebuah pondok di hadapan jeti panjang Kampung Tandu, di sini.

Hasil pemeriksaan, pasukan operasi menemui 2,839 paket minyak masak yang disyaki cuba diseludup ke negara jiran.

Komander Briged PGA Sabah, Senior Asisten Komisioner Abdul Rani Alias berkata, serbuan dijalankan atas maklumat yang diterima daripada orang awam.

Katanya, semua minyak masak berkenaan dirampas dan dibawa ke Ibu Pejabat Polis Daerah (IPD) Lahad Datu untuk tindakan lanjut.

“PGA kemudian meneruskan serbuan ke lokasi kedua di sebuah rumah dua tingkat di kampung berkenaan pada 4 petang.

“Dalam serbuan ini, pasukan operasi merampas 4,250 paket minyak masak dan menahan seorang lelaki berusia 63 tahun untuk siasatan,” katanya ketika dihubungi, hari ini.

Abdul Rani berkata, secara keseluruhan, PGA merampas sebanyak 7,089 paket minyak masak dianggarkan bernilai RM17,514 berdasarkan harga pasaran.

Katanya, siasatan lanjut dijalankan mengikut Seksyen 22 Akta Kawalan Bekalan 1961. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Burung Undan Punca Petani Israel Rugi Besar

Beit Alfa, Israel:Ketika nelayan Palestin sukar menangkap ikan kerana pelbagai sekatan oleh rejim Zionis, puluhan ribu burung undan yang berhijrah dari Balkan ke Afrika menyebabkan kerugian jutaan ringgit kepada penternak ikan Israel.

Burung terbabit yang melarikan diri dari musim sejuk singgah di negara itu dan memakan ikan diternak menyebabkan penternak Israel membelanjakan ratusan ribu ringgit dalam usaha menghalang.

Penternak menggunakan pelbagai cara, termasuk pembesar suara, pancaran laser malah menembak menggunakan peluru kapur namun gagal.

Dianggarkan 50,000 burung itu singgah di Israel ketika musim sejuk sebelum kembali Eropah.

Menurut pengurus besar sebuah pusat ternakan, Eli Sharir, sebelum sampai ke Israel, burung terbabit tiada tempat untuk singgah dan kerugian dialami amat besar.

“Kita bercakap mengenai jutaan shekel (ringgit) setahun,” katanya.

Sejak beberapa tahun lalu, penternak terpaksa memberi makanan percuma kepada burung terbabit bagi mengelak ia menceroboh kolam ternakan.

Mereka terpaksa membelanjakan ratusan ribu ringgit bagi melepaskan ikan hidup di satu kolam takungan air di utara Israel untuk melepaskan ikan hidup sebagai makanan burung terbabit. – AFP


17.5 Tan Minyak Masak Bersubsidi Cuba Diseleweng

SANDAKAN: Sebanyak 17.5 tan metrik minyak masak bersubsidi dan peralatan digunakan untuk menyeleweng dianggarkan bernilai RM98,750 berjaya dirampas dalam serbuan dilakukan di sebuah rumah sewa di Batu Sembilan, dekat sini, semalam.

Dalam serbuan jam 4.30 petang, Kementerian Perdagangan Dalam Negeri dan Hal Ehwal Pengguna (KPDNHEP) Sandakan juga berjaya menahan seorang lelaki yang juga ahli kumpulan sindiket terbabit.

Ketua Pegawai KPDNHEP Sandakan, Azdy Zukkry John berkata, sebelum serbuan dijalankan pihaknya mendapati terdapat sekumpulan individu sedang sibuk memotong plastik minyak masak bersubsidi dalam pek satu kilogram.

“Sebaik serbuan dilakukan, beberapa individu dilihat lari bertempiaran dan hanya seorang lelaki berusia 39 tahun berjaya ditahan.

“Pemeriksaan lanjut di lokasi itu kemudian menemukan 17.5 tan metrik minyak masak bersama pelbagai peralatan menyeleweng minyak masak,” katanya dalam sidang media di sini, hari ini.

Azdy berkata, siasatan awal mendapati, modus operandi digunakan suspek ialah dengan mendapatkan bekalan minyak masak dalam pek bersubsidi lalu diisi dalam tangki minyak.

“Minyak masak itu kemudiannya dimasukkan ke dalam tangki di belakang sebuah lori yang sudah diubah suai. Ia kemudian dihantar kepada pihak pengguna industri ataupun diseludup ke negara jiran susulan harga tinggi,” katanya.

Katanya, kes kini disiasat mengikut Akta Bekalan 1961. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD 4 Lokaliti Di Sabah Mulai 5 Ogos

KOTA KINABALU: Sebanyak empat lokaliti di Sabah dikenakan perintah kawalan pergerakan diperketatkan (PKPD) bermula 5 Ogos ini.

Menteri Kanan Luar Negeri (Kluster Keselamatan), Hishammuddin Hussein dalam kenyataan hari ini, memaklumkan berkenaan lokaliti yang terlibat dalam pelaksanaan, pelanjutan dan penamatan PKPD.

Pelaksanaan PKPD bermula 5 hingga 18 Ogos adalah seperti berikut:

Penamatan PKPD pada 3 dan 4 Ogos :

Mengenai perkembangan Operasi Pematuhan, Hishammuddin berkata, semalam sebanyak 215 kompaun dikeluarkan atas kesalahan ingkar SOP.

Katanya, 60 premis membabitkan kilang, tapak perniagaan dan tapak pembinaan diarahkan tutup kerana gagal mematuhi SOP.

Tambahnya, seramai 28 pendatang asing tanpa izin (PATI) ditahan dan tiga kenderaan darat turut dirampas dalam Operasi Benteng semalam.


Gaduh Di Parkir Pusat Beli-Belah Jalan Coastal, 8 Lelaki Ditahan

KOTA KINABALU: Polis menahan lapan lelaki yang disyaki terbabit dalam pergaduhan membabitkan dua kumpulan di sebuah pusat beli-belah di Jalan Coastal, di sini kelmarin.

Dalam kejadian kira-kira jam 10 malam itu, seorang lelaki berusia 24 tahun cedera manakala kereta jenis Proton Iswara yang dipandunya turut rosak selepas dipukul menggunakan benda keras.

Ketua Polis Daerah Kota Kinabalu Asisten Komisioner Habibi Majinji berkata pergaduhan itu tercetus apabila mangsa bersama tiga rakannya pergi ke pantai Tanjung Aru 2, untuk lepak sebelum didatangi seorang lelaki dan meminta rokok daripada mangsa dan rakannya.

“Mangsa bersama rakannya kemudian mengatakan tiada rokok menyebabkan lelaki itu memaki dan berlaku pertengkaran sebelum mangsa dan lelaki terbabit bergaduh.

“Mangsa bersama tiga rakannya kemudian lari meninggalkan lokasi kejadian dengan kenderaan mereka masing-masing namun dikejar oleh suspek bersama lima lagi rakan suspek,” katanya ketika dihubungi, hari ini.

Katanya mangsa kemudian memandu kereta Proton Iswara menuju ke pusat beli belah di Jalan Coastal, di sini dan berjaya dipintas oleh suspek bersama rakannya lalu bertindak memukul mangsa dan kereta dipandunya.

“Akibat kejadian itu mangsa luka dan bengkak di muka dan cedera dibadan serta kaki kiri manakala kumpulan itu turut merosakkan palang keluar di pusat beli belah berkenaan. Susulan kejadian itu ahli keluarga mangsa membuat laporan polis.

“Bertindak atas laporan itu, sepasukan polis daripada daripada Cawangan D7, Bahagian Siasatan Jenayah Ibu Pejabat Polis Daerah (IPD) Kota Kinabalu berjaya menahan lapan lelaki disyaki terbabit dalam pergaduhan itu.

“Semua suspek lelaki berusia 20 hingga 25 tahun berjaya diberkas dalam beberapa siri serbuan di sekitar bandar raya ini dari jam 7 malam hingga 9 malam semalam.

“Semua suspek direman untuk siasatan lanjut mengikut Seksyen 324/427 Kanun Keseksaan,” katanya. -SabahNewsToday


‘Saya Redha Dengan Hukuman Ini’ – Ibu Dipenjara 18 Tahun Kerana Lemaskan Anaknya Terkencing Dalam Seluar

Di Brooklyn, seorang wanita dijatuhkan hukuman penjara 18 tahun kerana melemaskan anak perempuannya berusia dua tahun dengan membenam kepala mangsa dalam bekas berisi air, dalam kejadian empat tahun lalu.

Lin Li, 28, didakwa di mahkamah pada Jun 2019 atas pertuduhan membunuh dan dua lagi pertuduhan di mana dia menyebabkan kecederaan pada anak perempuannya, Melody Zheng, sehingga meninggal dunia.

Juri juga mendapati Li bersalah di atas pertuduhan yang sama di mana Li membenam kepala anak lelakinya berusia empat tahun ke dalam air, sehari sebelum Melody dibunuh.

Ketika perbicaraan, peguam Li dalam hujah pembelaannya berkata, anak guamnya hidup dalam keadaan terkekan di mana keluarga mereka tinggal di apartmen, terpaksa berkongsi bilik mandi dengan ramai penghuni lain.

Peguam Mario Romano menyifatkan Li sebagai seorang ibu penyayang dan sejak kejadian itu, Li kerap menyalahkan dirinya.

“Sebagai ibu, adalah tanggungjawab saya untuk menjaga anak-anak dan saya sangat menyesal di atas kematian anak perempuan saya.

Saya buat kesilapan. Kehilangan anak perempuan saya itu benar-benar menyakitkan.

“Tak kiralah berapa lama kamu (mahkamah) nak sumbat saya di dalam penjara, saya terima dengan reda,” kata Li.

Sementara itu, Peguam Daerah Brooklyn, Eric Gonzalez berkata, “Defendan mempunyai tanggungjawab untuk menjaga keselamatan anak-anaknya, sebaliknya dia menggunakan kaedah yang berbahaya untuk mendisiplinkan mereka sehingga menyebabkan kematian.

“Tiada apa yang boleh mengembalikan semula Melody, tetapi dengan hukuman yang dijatuhkan hari ini, sekurang-sekurangnya dapat memberi keadilan kepada mangsa,” katanya.

Difahamkan, pada 13 Mac 2016, Li membawa Melody ke bilik air untuk mendisiplinkannya selepas mendapati mangsa terkencing, dengan membenam kepala anaknya dalam bekas berisi air.

Mangsa meronta-ronta tetapi tidak diendahkan oleh Li yang hanya berhenti selepas Melody tidak bergerak.

Li kemudian keluar dari bilik air tanpa memeriksa sama ada anaknya masih hidup atau sebalik. Tidak beberapa lama selepas itu, Li menghubungi talian kecemasan 911. Polis datang ke lokasi kejadian dan mendapati suami Li sedang memberi bantuan CPR kepada Melody.

Melody kemudian dikejarkan ke Hospital Maimonides dan doktor mengesahkan mangsa telah meninggal dunia.

Bedah siasat mendapati ada kesan lebam yang menunjukkan mangsa direndam dalam air sehingga lemas.

Ketika disoal siasat, Li mengaku telah membenam kepala anaknya dalam besen sebelum keluar meninggalkan mangsa dalam bilik air.

Semasa kejadian itu berlaku, bapa mangsa sedang tidur.

New York Times melaporkan, dua beradik itu sebelum ini tinggal bersama datuk dan nenek mereka di China sebelum dibawa tinggal bersama dengan ibu bapa mereka di Brooklyn, beberapa minggu sebelum Melody dibunuh.

Dalam kenyataan awal Li pada June 2019, Li memberitahu juri yang dia tidak mengawasi Melody dan menafikan dakwaan dia melemaskan anak perempuannya itu sebagai hukuman.


PKR Muktamad Guna Lambang Sendiri Dalam PRN Sabah

PETALING JAYA: PKR memutuskan untuk mengunakan lambang parti sendiri dalam pilihan raya negeri (PRN) Sabah, kata Anwar Ibrahim.

Presiden PKR itu berkata, walaupun terdapat cadangan supaya PH dan Warisan menggunakan 1 lambang dalam menghadapi lawan, namun parti itu memuktamadkan untuk menggunakan lambang mata miliknya.

“Ada cadangan (PH, Warisan guna 1 lambang), tetapi PKR memutuskan untuk menggunakan lambang PKR,” katanya ketika ditemui pemberita selepas menghadiri majlis kemasukan ahli baru PKR di Port Dickson hari ini.

Mengulas soal agihan kerusi, termasuk dengan Warisan, Anwar yang juga pengerusi PH berkata, rundingan akan dibuat secara adil dan PKR akan mempertaruhkan calon berwibawa.

“Tradisi rundingan diteruskan supaya ada konsensus, pembahagiaan adil dan PKR akan tentukan calon kita berkelayakan dan berwibawa,” katanya.

Ditanya isu 6 ahli Parlimen Amanah yang dikatakan akan melompat parti meninggalkan PH, Anwar berkata, perkara itu tidak akan berlaku.

“Tak ada asas, saya belum dengar akan lompat, ini politik dia cakap sahaja,” katanya.

Sebelum ini, Pakatan Harapan (PH) Sabah berkata, pihaknya bersedia mempertimbangkan cadangan menggunakan lambang Warisan untuk gabungan itu bertanding pada PRN Sabah.

Pengerusi PH Sabah, Christina Liew berkata, perkara itu masih di peringkat perbincangan dengan kepemimpinan PKR, DAP dan Amanah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 44 Anggota Polis Positif, Lebih 900 Dikuarantin Di Rumah- KP Negara

KUALA LUMPUR: Ketua Polis Negara (KPN), Tan Sri Abdul Hamid Bador memaklumkan seramai 44 anggota pasukan keselamatan itu disahkan positif COVID-19, manakala lebih 900 pula kini dilaporkan dikuarantin di rumah.

Perkara berkenaan dikongsikan oleh BERNAMA dalam satu kemas kini di laman facebooknya.

Terdahulu, dalam laporan yang berbeza, BERNAMA memaklumkan pihak polis menambah 100 peratus anggota untuk memantau kawasan sempadan dan perairan negara bagi mengekang kemasukkan pendatang asing tanpa izin sepanjang tempoh Perintah Kawalan Pergerakkan dilaksanakan.

Menurut KPN lagi, sehingga kini hampir 2,500 pegawai dan pegawai berpangkat rendah ditugaskan mengawal kawasan berkenaan dalam usaha mengekang penularan COVID-19 dalam kalangan pendatang tanpa izin.- BERNAMA


Empat Lagi Parti Mahu Sertai GRS

KOTA KINABALU: Empat lagi parti tempatan menyatakan hasrat menyertai Gabungan Rakyat Sabah (GRS) bersama lima parti yang sudah membentuk gabungan itu, kata Pengerusi GRS Datuk Seri Hajiji Noor.

Beliau yang juga Ketua Menteri Sabah berkata, permohonan daripada semua parti berkenaan akan dipertimbang dalam mesyuarat pemimpin GRS, sebelum membuat keputusan.

Bagaimanapun beliau tidak menamakan parti itu.

“Ini bermakna apa yang kita (GRS) lakukan selama ini sejak mendapat mandat rakyat telah memikat hati kawan-kawan lain daripada parti yang lain.

“Kalau tidak, mereka tidak akan memohon untuk sertai GRS. Mungkin inilah yang dikehendaki oleh rakyat, melihat satu gabungan yang kuat untuk memerintah Sabah pada masa akan datang,” katanya ketika berucap pada majlis makan malam ARMADA Bersatu Sabah di sini malam tadi.

Hajiji berkata, GRS ialah parti yang sentiasa mahu mewujudkan keharmonian dalam kalangan parti komponen gabungan itu yang bersama-sama memberi perkhidmatan terbaik untuk rakyat.

GRS dianggotai lima parti iaitu BERSATU, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO), selain membentuk kerjasama dengan Barisan Nasional (BN) dalam mentadbir kerajaan Sabah.

Sebelum ini, dilaporkan Parti Kesejahteraan Demokratik Masyarakat (KDM), Parti Liberal Demokratik (LDP) dan Parti Cinta Sabah (PCS) memohon menyertai GRS. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


26,000 Dos Vaksin CanSino Untuk Penduduk Pulau Di Semporna

SEMPORNA : Sebanyak 26,000 dos vaksin CanSino daripada 180,000 dos yang diterima Sabah setakat ini, disediakan untuk penduduk di pulau-pulau di Semporna, kata Pengarah Kesihatan Negeri Sabah Dr Rose Nani Mudin.

Beliau berkata sebagai permulaan program imunisasi melibatkan vaksin dos tunggal CanSino itu di Semporna diadakan selama dua hari bermula hari ini di Pulau Mabul, dengan sasaran vaksinasi kepada 2,000 penduduk dan akan ditambah dari semasa ke semasa mengikut keperluan.

“Kita guna CanSino ini di kawasan yang sukar diakses dan selaras dengan kekangan yang dihadapi iaitu kekurangan petugas kesihatan selain dapat menjimatkan masa,” katanya kepada pemberita selepas meninjau Program Imunisasi COVID-19 Kebangsaan (PICK) di Pulau Mabul di sini hari ini.

Sementara itu, Pegawai Kesihatan Daerah Semporna Dr Shameer Khan Sulaiman berkata pihaknya menyasarkan pemberian vaksin CanSino kepada 40,000 hingga 50,000 penduduk di pulau-pulau di sini.

“Sasaran permulaan seramai 20,000 penduduk di pulau menerima vaksin CanSino dalam tempoh sebulan ini,” katanya sambil menambah sehingga kini hampir 60,000 daripada 120,000 penduduk daerah ini telah divaksin.

Selepas Pulau Mabul, katanya program imunisasi itu akan dilaksanakan di Pulau Larapan dan Pulau Denawan serta 23 pulau lain di Semporna dengan bantuan pelbagai pihak termasuk pejabat daerah, pasukan keselamatan serta sukarelawan.

Sementara itu, Penasihat PICK Tan Sri Dr Jemilah Mahmood ketika ditemui pada program itu mahu pelaksanaan suntikan vaksin COVID-19 kepada penduduk Sabah dapat dipertingkatkan dengan kerjasama agensi kerajaan dan swasta serta badan bukan kerajaan termasuk hal logistik.

Dr Jemilah turut memuji pelaksanaan program imunisasi di Pulau Mabul itu yang teratur dengan peredaran udara baik dan mendapat sambutan penduduk setempat ke pusat pemberian vaksin (PPV) di sebuah resort pelancongan di pulau itu.

Bagi Nuridja Angga, 55, dia sudah lama tidak ke pekan Semporna kerana risau mendapat jangkitan COVID-19 namun berbuat demikian hari ini demi mendapatkan vaksin.

“Takut dengan penyakit ini tetap ada tapi ketua kampung cakap risiko sakit teruk itu berkurangan selepas terima vaksin, jadi saya ambil,” katanya.

Maimuna Jumadil, 79, bersyukur diberikan suntikan vaksin CanSino yang hanya memerlukan satu suntikan setelah diberitahu mengenai pemberian vaksin itu oleh ketua kampung dan mahu mengambil vaksin itu demi menjaga kesihatannya. – BERNAMA


Penjual Ketam Bakau Di Menumbok Resah

MENUMBOK: Penjual ketam bakau hidup di Kampung Sarap di sini, mula resah selepas pendapatan mereka mula terjejas sepanjang tempoh Perintah Kawalan Pergerakan (PKP) berkuat kuasa.

Salah seorang daripada mereka adalah Sunia Umbin, 42, yang berkata, upahnya kini tidak seberapa berikutan tidak ramai pembeli.

“Kebiasaannya saya mendapat upah RM 1.50 untuk sekilo ketam bakau yang dijual. Sebelum PKP diumumkan, saya boleh menjual 10 kilogram ketam sehari tetapi sekarang saya hanya mampu menjual kurang empat kilogram sehari.

“Selain penduduk kampung, kebiasaan orang dari Labuan dan Beaufort yang melalui jalan ini untuk ke Terminal Feri Menumbok singgah untuk membeli ketam,” katanya.

Katanya, dia lega penjual ketam diberikan kelonggaran oleh polis untuk berjual dengan syarat gerai harus dijarakkan.

“Ini sahaja mata pencarian saya memandangkan suami hanya bekerja sebagai buruh kasar dengan gaji RM800 sebulan bagi menyara keluarga,” katanya.

Seorang lagi penjual ketam, John Umbin, 35, berkata sebelum ini dia mampu menjual 10 hingga 15 kilogram ketam sehari sekali gus mendapat upah RM30 hingga RM40 sehari.

“Namun kini saya hanya dapat jual sekilogram sahaja dan kadang-kadang langsung tidak laku.

“Jika ketam bakau hidup yang tidak terjual mati atau hampir mati, saya akan sedekahkan kepada orang kampung.

“Pemborong ketam bakau hidup yang biasa masuk ke sini juga tidak datang kerana tempoh PKP ini,” katanya. – Harian Metro


Pembahagian Projek Secara Rundingan Terus Adalah Lumrah, Perkara biasa – Guan Eng

KUALAL LUMPUR: Bekas Menteri Kewangan Lim Guan Eng menyifatkan kelulusan bagi beberapa projek secara rundingan terus ketika pentadbiran Pakatan Harapan (PH) adalah lumrah dan perkara biasa.

Menurutnya, dalam beberapa keadaan, keputusan perlu dibuat tanpa melalui tender atas beberapa faktor termasuk keselamatan.

Katanya, keputusan yang diambil itu mengikut garis panduan permohonan secara rundingan terus dan ia mengikut apa yang dijanjikan di dalam manifesto pilihan raya.

“Kementerian Kewangan PH mengamalkan sistem tender terbuka, selaras Janji 23,manifesto Pilihan Raya Umum Ke-14 (PRU-14) iaitu ‘kami akan memastikan sistem tender terbuka digunakan dengan meluas dan telus terutamanya bagi projek besar.

“Jelas di sini, tidak disebut bahawa tidak boleh menggunakan kaedah rundingan terus dalam keadaan tertentu,” katanya ketika sidang media di Parlimen di Kuala Lumpur hari ini.

Menurutnya, projek rundingan terus di zaman PH hanya mewakili enam peratus daripada keseluruhan nilai pembangunan atau 1.4 peratus berbanding keseluruhan perolehan.

Semalam, Dewan Rakyat gamat selepas Menteri Kewangan Tengku Datuk Seri Zafrul Tengku Abdul Aziz mendedahkan sebanyak 101 projek membabitkan nilai perolehan RM6.61 bilion secara rundingan terus sepanjang 22 bulan PH mentadbir negara.

Ketika mencelah, Menteri Kanan (Perdagangan Antarabangsa dan Industri) Datuk Seri Mohamed Azmin Ali mendakwa keseluruhan projek terbabit tidak pernah dibentangkan ke Kabinet sebelum ini.

Mengulas mengenainya, Guan Eng berkata, bekas Menteri Hal Ehwal Ekonomi itu sudah lupa daratan dan pakar kelentong. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengusaha Hotel Di Sabah Digalak Mohon Bantuan Kerajaan

KOTA KINABALU: Kementerian Pelancongan, Kebudayaan dan Alam Sekitar Sabah menerusi Lembaga Pelancongan Sabah (STB) menyeru pengusaha hotel di negeri itu memohon bantuan “one off” yang dilancarkan sejak Mac lalu.

Menterinya, Jafry Arrifin berkata, lebih 600 pengusaha hotel layak memohon bantuan itu, tetapi kurang 200 daripadanya yang membuat permohonan sehingga kini.

Bantuan itu terbahagi kepada tiga kategori, iaitu hotel bertaraf empat dan lima bintang akan menerima RM5,000, kategori orkid hingga tiga bintang (RM2,000) serta kategori ‘bed & breakfast’ (RM1,000), jika permohonan diluluskan.

Jafry berkata, permohonan bantuan itu dibuka hingga akhir bulan ini dan borang permohonan boleh didapati di tourism.sabah.gov.my.

“Pengusaha yang layak amatlah digalakkan memohon peruntukkan ini dan saya harap bantuan ini sedikit sebanyak dapat membantu pengusaha hotel di Sabah.

“Ketika aktiviti pelancongan mengikut zon dibenarkan, saya juga ingin mengingatkan orang ramai supaya menjadi pelancong bijak, bertanggungjawab dan sentiasa mematuhi SOP.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jho Low Menyorok Di Wuhan

KUALA LUMPUR: Nama ahli perniagaan dalam buruan Low Taek Jho atau Jho Low sudah disenarai sebagai individu dikehendaki kategori red notice (notis merah) oleh agensi Polis Antarabangsa (INTERPOL), kata Ketua Polis Negara, Tan Sri Abdul Hamid Bador.

Bagaimanapun, katanya notis merah yang menyenaraikan nama Jho Low tidak masuk dalam kategori yang boleh dikongsi dengan umum menerusi laman sesawang INTERPOL.

“Red notice ada dua kategori dalam INTERPOL, iaitu satu yang boleh dikongsi dengan public (awam) dan satu lagi hanya dihadkan kepada agensi penguat kuasa sahaja.

“Dia memang tersenarai… ada pihak yang mengatakan tiada red notice itu, saya minta mereka jumpa saya,” katanya dalam sidang media, di sini hari ini.

Beliau sebelum itu hadir pada pada Majlis Penyerahan dan Perasmian Projek Penggantian Lif di Pusat Latihan Polis (PULAPOL) Kuala Lumpur di sini, hari ini.

Berhubung dakwaan Jho Low bersembunyi di bandar yang menjadi punca jangkitan novel coronovirus (COVID-19) iaitu Wuhan di wilayah Hubei, China, Abdul Hamid berkata, memang ada sumber risikan mengatakan ahli perniagaan itu berada di sana.

“Sebelum ini sumber risikan mendapati dia (Jho Low) memang aktif di Wuhan. Saya sudah minta pihak Lapangan Terbang Antarabangsa Kuala Lumpur (KLIA) perhatikan sekiranya dia ‘balik’ dengan (susulan penularan) COVID-19.

“Harap-harap dia salah salah seorang yang jadi mangsa COVID-19, saya nak beritahu dia kalau dia mengidap penyakit itu, baliklah ke Malaysia kerana setakat ini Kementerian Kesihatan Malaysia adalah yang terbaik, sembilan orang sudah berjaya disembuhkan.

“Kalau dia kena (jangkitan COVID-19), minta dia balik (ke Malaysia). Kita akan beri dia satu treatment (rawatan) yang betul, yang terbaik untuk dia,” kata Abdul Hamid sinis.

Menurutnya lagi, buat masa ini tiada sumber risikan mendapati Jho Low sudah meninggalkan Wuhan atau China.

Suruhanjaya Pencegahan Rasuah Malaysia (SPRM) sebelum ini dilaporkan sudah menghubungi INTERPOL untuk mengeluarkan Notis Merah terhadap Jho Low yang dikehendaki berhubung siasatan skandal 1Malaysia Development Berhad (1MDB).

Notis merah dikeluarkan apabila seseorang individu dikehendaki sesebuah negara untuk pendakwaan atau untuk menjalani hukuman berdasarkan waran tangkap atau keputusan mahkamah.

Pada 24 Ogos 2018, Mahkamah Sesyen Putrajaya mengeluarkan waran tangkap terhadap Jho Low dan bapanya, Tan Sri (Harry) Low Hock Peng, sekali gus membolehkan Polis Diraja Malaysia (PDRM) memohon kerjasama INTERPOL untuk mengeluarkan notis merah bagi mengesan serta menahan dua beranak itu pada 24 Ogos lalu.

Jho Low dan bapanya dikehendaki bagi membantu siasatan berhubung skandal 1MDB.

Pada 1 Oktober 2018, tersebar satu dokumen bercetak mengandungi maklumat notis merah oleh INTERPOL terhadap Jho Low di media sosial.

Jelas tertera pada dokumen bertulis ‘Fugitive Wanted For Prosecution’ dengan logo INTERPOL: Red Notice (Notis Merah) ‘tiada’ kebenaran bagi maklumat berkaitan notis terhadap Jho Low itu disebarkan kepada kepada umum.

“Circulation to the media (including internet) of the extract of the notice as published on INTERPOL’s public website: No,” tulis dokumen itu. (Penyebaran kepada media (termasuk internet) berhubung isi kandungan notis seperti yang disiarkan dalam laman sesawang umum INTERPOL: Tiada)

Menerusi dokumen yang turut dimuat naik seorang pengguna Twitter menggunakan nama Chong Beng Lim, tertera tarikh siaran notis berkenaan iaitu pada 11 Jun 2018 dan dipercayai ia terhad untuk sebaran dan kegunaan dalaman pihak berkuasa negara yang ada jalinan dengan INTERPOL.

Pihak INTERPOL melalui laman sesawangnya kemudian menjelaskan, walaupun sebahagian besar notis merah berstatus edaran terhad, ada negara membuat permintaan notis penjenayah yang dikehendaki di negara terbabit disiarkan kepada umum menerusi laman sesawang agensi antarabangsa berkenaan. – Berita Harian


Status PKP 2.0 Diumum Esok

PUTRAJAYA: Status Perintah Kawalan Pergerakan (PKP) 2.0 yang masih berkuat kuasa di empat negeri ketika ini akan diumumkan esok, kata Menteri Kanan Ekonomi, Datuk Seri Mohamed Azmin Ali.

Beliau berkata, perkara itu akan dibincangkan dalam Sidang Khas Majlis Keselamatan Negara (MKN), dipengerusikan Perdana Menteri, Tan Sri Muhyiddin Yasin, petang ini.

Beliau berkata, keputusan sama ada ia akan dilanjut atau ditamatkan selepas 4 Mac ini akan diputuskan selepas Kementerian Kesihatan (KKM) membentangkan penilaian risiko dalam sidang khas itu.

“Saya pasti pasukan KKM, Ketua Pengarah Kesihatan akan membentangkan penilaian risiko pada mesyuarat itu, kami akan bincangkan dan menilainya sebelum membuat keputusan.

“Keputusan itu juga berdasarkan kepada pengalaman dan data yang diperoleh sejak setahun lalu.

“Sebagai kerajaan yang telus dan bertanggungjawab, penjelasan akan diberikan kepada rakyat bagi setiap keputusan yang diputuskan,” katanya pada sidang media selepas Majlis Amanat Perdana Setahun Malaysia Prihatin di Pusat Konvensyen Antarabangsa Putrajaya, di sini, hari ini.

Azmin berkata, perlu ada justifikasi terhadap keputusan sama ada kerajaan akan melanjut atau menamatkan PKP 2.0 di empat negeri itu, dan ia akan dibuat berdasarkan bukti data dan sains.

Katanya, sebarang data dan fakta yang dikumpul juga sentiasa dikongsikan oleh Ketua Pengarah Kesihatan, Tan Sri Dr Noor Hisham Abdullah dan Menteri Kanan (Keselamatan), Datuk Seri Ismail Sabri Yaakob.

“Alhamdulillah dengan sokongan rakyat dan banyak pihak memberikan pandangan, kita membuat keputusan yang baik setakat ini.

“Kita akan terus berbuat demikian, Insya-Allah ia akan diumumkan esok,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Mahu Bunuh Diri Akibat Dibuli, Kanak-Kanak Kerdil Ini Menyayat Hati Netizen Sedunia

“Ambilkan saya pisau, biar saya bunuh diri sendiri…”

Siapa yang tidak terkejut jika itu dituturkan oleh orang terdekat dengan kita, apatah lagi jika ayat itu disebut oleh seorang kanak-kanak berusia 9 tahun.

Kanak-kanak lain pada usia itu seharusnya sedang bergembira bermain, belajar dan mengenal dunia.

Namun, itulah yang didedahkan oleh ibu kepada seorang kanak-kanak yang dilahirkan dengan gangguan genetik achondroplasia atau lebih dikenali sebagai dwarfism (kerdil).

Sejak Selasa lalu, Yarraka Bayles, ibu kepada Quaden Bayles yang berasal dari Brisbane, Australia berkongsi video anak lelakinya itu yang menangis dan mahu mengakhiri nyawa sendiri akibat dibuli.

Menerusi video berdurasi 6:46 itu, Quaden menyatakan dia mahu menikam dirinya sendiri dan mahu orang membunuhnya.

Ini semua kerana menurut Yarraka, Quaden sering dibuli di sekolah akibat kelainan fizikal yang dialaminya itu.

“Saya mahu semua orang termasuk ibu bapa, pendidik, para guru memahi kesan akibat dibuli. Ini apa yang terjadi kepada seseorang kanak-kanak akibat dibuli.

“Jadi tolong mengajar anak-anak anda, ahli keluarga serta rakan-rakan anda tentang kesan dibuli,” katanya.

Yarraka menerusi video tersebut turut menyatakan sebelum ini Quaden ada cubaan membunuh diri kerana tidak tahan dibuli setiap hari ke sekolah ataupun apabila berada di tempat awam.

Justeru, Yarraka menggesa agar semua pihak terlibat untuk memberi perhatian sepenuhnya terhadap kes buli dalam kalangan kanak-kanak dan remaja di sekolah.

Sejak video tersebut tular di media sosial, apa yang terjadi terhadap Quaden mula menarik perhatian orang ramai yang mahu membantunya termasuk dalam kalangan selebriti terkemuka.

Salah seorang selebriti yang mahu membantu Qauden adalah pelakon antarabangsa, Hugh Jackman.

Quaden – you’ve got a friend in me. #BeKind @LokelaniHiga https://t.co/8dr3j2z8Sy pic.twitter.com/jyqtZYC953

Dalam perkongsian menerusi video di lama Twitter peribadinya, Jackman turut mengingatkan orang ramai untuk menghentikan buli.

Bukan itu sahaja, pasukan ragbi The Indigenous All Stars turut menjemput Quaden untuk mengetuai pasukan mereka dalam perlawan National Rugby League All Stars yang akan berlangsung Sabtu ini.

Malah kempen mengumpul dana untuk membantu Quaden menerusi GoFundMe untuk menghantar kanak-kanak itu ke Disneyland berjaya mengumpul dana berjumlah lebih AS$167,000 (RM700,000.31).

Brad Williams yang memulakan kempen tersebut menjelaskan, jumlah yang berjaya dikutip adalah melebihi sasaran awal iaitu AS$10,000 (RM41,000.94).

Baki tersebut akan disalurkan kepada organisai anti-buli dan anti-keganasan.

Sejak kebelakangan ini, kita sering dikejutkan dengan gejala bunuh diri dalam kalangan remaja bukan sahaja di Malaysia, malah di seluruh dunia.

Sebelum ini, Pertubuhan Kesihatan Sedunia (WHO) melaporkan kes bunuh diri antara 10 penyebab utama kematian di dunia, selain menjadi punca kedua kematian dalam kalangan remaja dan belia berusia 15 hingga 29 tahun.

Apa yang lebih menyedihkan adalah punca bunuh diri dipercayai akibat masalah kemurungan dan kesihatan mental.


Keluarga Cuba Sembunyi Bapa Bunuh Anak Kandung

Kalimantan:Seorang remaja lelaki berusia 15 tahun maut ditusuk pisau dibaling bapanya yang berang kerana mangsa bertengkar dengan adiknya ketika berebut kudapan.

Dalam kejadian di Palangkaraya, Kalimantan Tengah itu, remaja bernama Eko pulang dari kedai membawa roti dan susu kotak.

Sebaik memasuki halaman rumahnya, dia memberi susu berkenaan kepada adiknya, namun pertengkaran tercetus apabila kanak-kanak itu juga mahu menjamah roti berkenaan, lapor tribunnews.com.

Susulan itu ayahnya, Mardi, 45, yang sedang mengupas jagung berang dan membaling pisau ke arahnya yang secara tidak sengaja menembusi dada Eko.

Mardi yang panik sempat membawa Eko ke hospital, namun mangsa tidak dapat diselamatkan.

Susulan itu dia dilaporkan cuba menutup perbuatannya apabila memberitahu polis Eko terjatuh ke atas pisau itu ketika bertengkar dengan adiknya, malah keluarga itu juga pada mulanya enggan membenarkan jenazah remaja terbabit dibedah siasat.

Bagaimanapun, Kompas melaporkan polis mula curiga apabila siasatan mendapati keadaan tempat kejadian tidak sepadan dengan apa diceritakan Mardi.

Ketua Polis Palangkaraya, Superintendan Timbul RK Siregar berkata, berdasarkan hasil bedah siasat dan keterangan adik Eko, Mardi akhirnya mengaku perbuatannya yang tidak disengajakan itu.

Mardi juga dilaporkan memberitahu polis: “Saya melemparkan pisau itu, bukannya menikamnya. Saya menyesal seumur hidup.”

Dia kini bakal berdepan tuduhan di mahkamah dengan hukuman penjara maksimum 20 tahun jika sabit kesalahan.- Agensi


Google Dapat Hadiah Dari Google

JAKARTA: Kisah pasangan suami isteri yang memberikan nama anak mereka Google beberapa minggu lalu telah mendapat perhatian syarikat teknologi gergasi dunia itu.

Menurut laporan Coconuts Jakarta, syarikat Google telah mengubungi bapa kepada bayi itu untuk memberi kejutan.

Difahamkan, pasangan Andi Cahya Saputra, 31, dan Ella Karina, 27 itu menerima hadiah istimewa daripada Google yang dihantar menggunakan teksi terus ke rumah mereka di Bekasi, Indonesia.

“Syarikat Google mengucapkan tahniah kepada kami serta mendoakan supaya bayi Google menjadi insan yang berguna dan akan membantu ramai orang apabila besar kelak,” katanya.

Bagaimanapun, pasangan suami isteri itu tidak berkongsi apakah hadiah yang diterima daripada pengurusan Google.

Andi Cahya dan Ella sepakat menamakan anak mereka yang lahir pada 30 November lalu dengan nama Google.

Menurut laporan portal berita tempatan Kumparan, inspirasi untuk meletakkan nama berkenaan diperoleh pasangan berkenaan ketika kandungan Ella berusia tujuh bulan.

Andi berkata, pada awalnya, dia dan Ella mempunyai pilihan nama lain seperti Microsoft, iPhone, iOs, Windows dan sebagainya.

Bagaimanapun, mereka akhirnya menukar fikiran iaitu Google.

“Namanya Google. Hanya satu perkataan, G-o-o-g-l-e,” katanya.


Dirogol Oleh 4 Sepupu Dan Gurunya Hanya Kerana Jadi Pelajar Cemerlang

Hanya kerana cemerlang dalam pelajaran, seorang remaja perempuan berusia 16 tahun menjadi mangsa rogol oleh empat orang sepupunya termasuk seorang gurunya sendiri di India.

Empat lelaki terbabit menjemput mangsa untuk makan tengah hari bersama ketika waktu rehat di Sitapur, Uttar Pradesh.

Mereka kemudiannya mencampurkan dadah ke dalam makanan remaja itu sebelum merogol mangsa bergilir-gilir.

Seorang guru turut terbabit dalam jenayah keji itu yang dilakukan dalam bilik kakitangan sekolah.

Tidak cukup dengan itu, mereka turut merakam dan menyebar video kejadian itu di aplikasi WhatsApp di mana mereka berasa bangga dapat memperlakukan mangsa seperti itu pada Jumaat lalu.

Ibu bapa mangsa melaporkan jenayah itu yang membawa kepada penangkapan seorang daripada sepupu remaja berkenaan.

Jurucakap polis, Madhuvan Kumar Singh, berkata, sebaik gadis itu diberi dadah, sepupunya dan seorang guru merogolnya bergilir-gilir manakala seorang daripada mereka merakamkan perbuatan itu di telefon bimbit.

Siasatan awal menunjukkan sepupu mangsa cemburu dengan kecemerlangannya dan berasa dihina keluarga masing-masing.


Haziq Aziz Bebas Dengan Jaminan Polis

KUALA LUMPUR: Haziq Abdullah Abdul Aziz, 27, dibebaskan dengan jaminan polis pada 5.45 petang ini di Ibu Pejabat Polis Daerah (IPD) Dang Wangi.

Ketua Komunikasi Korporat PDRM Urus Setia Ketua Polis Negara (KPN) Bukit Aman, Datuk Asmawati Ahmad berkata, Haziq dibebaskan dengan seorang penjamin.

Sementara itu, peguam Haziq, S Ramesh berkata, Haziq tidak mahu diganggu dan masih belum bersedia untuk bertemu media.

“Haziq memberi kerjasama baik sepanjang siasatan dijalankan ke atasnya.

“Dia ceria dan tiada sebarang masalah. Haziq tidak mempunyai sebarang halangan untuk ke luar negara,” katanya ketika ditemui hari ini.

Hari ini Ketua Polis Negara Datuk Seri Abdul Hamid Bador pada sidang media di Kangar, Perlis, memberitahu Haziq akan dibebaskan dengan jaminan polis petang ini namun akan dipanggil pada bila-bila masa jika perlu.

Pagi tadi, Haziq dibawa ke Hospital Kuala Lumpur (HKL) untuk menjalani pemeriksaan doktor.

Semalam Haziq ditahan di Lapangan Terbang Antarabangsa Kuala Lumpur 2 (klia2).

Haziq ditahan oleh Unit Siasatan Jenayah Terkelas (USJT) Jabatan Siasatan Jenayah, Bukit Aman, ketika berada di terminal pelepasan antarabangsa untuk berlepas ke Manila, Filipina.

Haziq menjadi tumpuan selepas mendakwa dirinya adalah individu dalam klip video yang dikaitkan dengan Menteri Hal Ehwal Ekonomi, Datuk Seri Mohamed Azmin Ali.

Sebelum ini Haziq sudah digantung tugas sebagai setiausaha sulit kanan kepada Timbalan Menteri Industri Utama Shamsul Iskandar Md Akin. – Harian Metro


Kompleks Kebudayaan Sabah ala di Hong Kong bakal diwujud

SEMPORNA, 24 April – Sabah berhasrat mewujudkan sebuah kompleks kebudayaan ala Pusat Kebudayaan Hong Kong bagi memartabatkan warisan seni dan budaya suku kaum di negeri ini.

Timbalan Ketua Menteri Sabah, Datuk Jaujan Sambakong berkata perkara itu sudah dibangkitkan kepada Menteri Pelancongan, Seni dan Budaya Datuk Mohamaddin Ketapi, bagi penubuhannya kemungkinan di pantai timur Sabah.

“Saya sudah risik-risik dengan Datuk Mohamaddin supaya ada satu kompleks budaya di Sabah seperti di Hong Kong, bahkan mungkin (wujud) di pantai timur Sabah,” katanya selepas menyempurnakan Persidangan Antarabangsa Bajau mengenai agenda maritim (Iconbajau) serta perasmian Festival Igal Antarabangsa (FIA) 2019 di sini hari ini.

Menerusi kompleks itu, beliau berkata kombinasi keunikan budaya yang terdapat di negeri ini dapat dipasarkan ke peringkat antarabangsa.

Mengenai FIA 2019, Jaujan berharap platform seumpama itu dapat diteruskan dalam usaha mengangkat serta mengekalkan warisan tari budaya Bajau.

Justeru, beliau berkata keperluan menubuhkan Akademi Seni Budaya dan Warisan Kebangsaan (Aswara) di Sabah agar usaha memartabatkan kebudayaan semua suku kaum dapat dilaksana secara konsisten.

“Saya juga ada bisik-bisik (penubuhan Aswara Sabah) dengan Datuk Mohamddin, kerana sekarang kita cuma ada klinik budaya Aswara,” katanya.

Selain itu, Jaujan berharap karya penulisan kebudayaan di Sabah dapat diterokai dan dibukukan sebagai bahan bacaan.

“Di Sabah kita ada banyak sumber seperti biologi marin dan perhutanan yang dibukukan tetapi untuk sumber kebudayaan kita masih kurang.Jadi, belia yang ada pendidikan tetapi belum mendapat pekerjaan boleh mengambil peluang terokai bidang penulisan kebudayaan kerana ia juga boleh mempopularkan budaya negara,” katanya.

Jaujan berkata sumber kebudayaan di Sabah belum diterokai sepenuhnya dan kebiasaannya sumber berkenaan hanya dilihat sewaku perayaan misalnya Pesta Kalamaran, Festival Regatta Lepa, Pesta Rumbia serta Pesta Kaamatan.

Kebudayaan penting dipromosikan sebagai produk pelancongan yang menjana pendapatan negeri, katanya.


3,750 Murid Di Sabah Terima Sumbangan Yayasan PETRONAS

KOTA KINABALU: Yayasan PETRONAS menyampaikan sumbangan melalui Program Kembali Ke Sekolah (BTS) 2021 yang memanfaatkan 21,000 murid sekolah rendah, bermula 8 Mac lalu hingga esok.

Murid terbabit adalah daripada keluarga berpendapatan rendah di Johor, Kelantan, Kuala Lumpur, Labuan, Melaka, Negeri Sembilan, Pahang, Pulau Pinang, Perak, Perlis, Sabah, Sarawak, Selangor dan Terengganu.

Di Sabah, seramai 3,750 murid menerima sumbangan itu yang berupa set kelengkapan sekolah dan kit penjagaan kebersihan diri.

Menurut Yayasan PETRONAS dalam satu kenyataan, di sini, sumbangan sama turut memberi manfaat kepada 200 murid di Labuan.

Katanya, setiap murid terbabit menerima dua helai pelitup muka tiga lapis, tuala tangan dan sekotak sabun kertas untuk penjagaan kebersihan diri.

Bagi kelengkapan sekolah pula, katanya, masing-masing menerima sebuah beg, bekas air, buku aktiviti, sebuah bekas pensel bersama alat tulis, dua pasang pakaian seragam, sepasang kasut dan stoking.

“Sumbangan barangan untuk BTS 2021 ini diagihkan ke 24 Pejabat Pendidikan Daerah (PPD) di Sabah dan Labuan bermula 8 Mac lalu,” katanya.

PPD terbabit di Sabah ialah Kota Kinabalu, Penampang, Tuaran, Sipitang, Beaufort, Kuala Penyu, Papar, Kota Belud, Kudat, Kota Marudu, Pitas, Tambunan, Keningau, Pensiangan, Tenom, Tawau, Kunak, Semporna, Lahad Datu, Ranau, Telupid, Beluran, Sandakan dan Kinabatangan.

Menurut kenyataan itu lagi, barangan berkenaan kemudian diagihkan kepada murid di 132 sekolah di Sabah dan 17 sekolah di Labuan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KKIA Mungkin Berpindah Ke Kimanis

KUALA LUMPUR: Kerajaan Sabah menerusi cabang pelaburan strategiknya Qhazanah Sabah Bhd (QSB), memeterai Memorandum Persefahaman (MoU) dengan pemaju hartanah Berjaya Land Bhd (BLand) untuk meneroka kemungkinan pemindahan Lapangan Terbang Antarabangsa Kota Kinabalu (KKIA) ke Kimanis.

Menurut syarikat berkenaan, MoU itu merangkumi pemindahan KKIA yang membabitkan pembinaan dan pembangunan lapangan terbang antarabangsa baharu di Kimanis serta pelan pembangunan mampan di Kimanis atau mana-mana kawasan yang difikir sesuai oleh kerajaan Sabah.

“Sebuah syarikat tujuan khas akan melaksanakan projek yang dicadangkan selepas selesai kajian terperinci teknikal dan kemungkinan kewangan, pelan perniagaan strategik dan cadangan pemodelan kewangan yang akan dipersetujui kedua-dua pihak,” kata mereka dalam satu kenyataan bersama, hari ini.

Sementara itu, Ketua Pegawai Eksekutif kumpulan QSB, Ahmad Rizal Dahli, berkata syarikat itu ditugaskan untuk meneliti pelbagai inisiatif pembangunan strategik untuk menyokong pertumbuhan ekonomi Sabah, termasuk kemungkinan pemindahan KKIA ke Kimanis.

Beliau berkata, MoU itu mewujudkan kerjasama awal antara QSB dan BLand, membuka jalan kepada QSB untuk menjalankan kajian kebolehlaksanaan dan kerja-kerja penerokaan bagi projek yang dicadangkan itu.

“Penempatan semula KKIA dicadangkan dalam pelbagai perbincangan secara menyeluruh selama sedekad. MoU ini membolehkan kita melihat perkara ini dengan lebih terperinci, terutama dari segi daya maju ekonomi dan penilaian impak sosial.

“Kami tidak sabar untuk memanfaatkan kepakaran yang dibawa oleh perkongsian awal dengan BLand, khususnya mengenai pembangunan infrastruktur,” katanya.

Ahmad Rizal berkata, KKIA tidak mungkin dapat diperbesarkan dari segi operasi, termasuk pembesaran bangunan terminal dan landasan serta kemudahan lain kerana keluasan tanah yang terhad dan lokasi semasanya, yang dikelilingi tanah milik persendirian dan berhampiran pusat bandar Kota Kinabalu.

“Kedekatan itu boleh menjadi salah satu faktor risiko kelewatan pembangunan pusat bandar berikutan peraturan dan sekatan ditetapkan disebabkan mempunyai lapangan terbang berdekatan.

“Penempatan semula KKIA ke Kimanis, sebaliknya, boleh menjadikan lapangan terbang itu mempunyai lebih daripada satu bangunan terminal dan landasan,” jelasnya. – BERNAMA


Sabah FC Tumbang Di Likas

KOTA KINABALU: Hasrat Sabah Football Club (FC) untuk mencatat tiga kemenangan berturut-turut di Stadium Likas, di sini, tidak kesampaian apabila mereka kecundang 0-1 kepada Kedah Darul Aman (KDA), sebentar tadi.

Aksi 15 minit pertama menyaksikan KDA lebih banyak mengasak ke arah kubu Sabah FC termasuk cubaan Kpah Sherman yang berjaya melepasi Rawilson Batuil, namun, cubaannya sekadar singgah di jaring tepi pintu gol lawan.

Pada minit ke-20, Amri mencemaskan pasukan pelawat hasil cubaan dari tengah padang yang hampir memerangkap penjaga gol KDA, Mohd Shahril Sa’ari, namun ia tinggi melepasi palang.

KDA sekali lagi hampir mendahului pada minit ke-23 selepas berlaku salah faham antara penjaga gol dan pertahanan Sabah FC yang membolehkan Sherman merampas bola sebelum menggelecek Robson Rendy Rining tetapi cubaannya lemah dan berjaya dihalang pertahanan.

Pada minit ke-29, bintang baharu Sabah FC, Mohd Amri Yahya memperoleh peluang baik untuk menghasilkan gol namun bola yang jatuh betul-betul di hadapannya selepas perebutan bola antara penjaga gol KDA serta rakan sepasukannya gagal disudahkan dengan baik.

Seorang lagi penyerang sensasi KDA, Tchetche Kipre turut memiliki peluang pada minit ke-38 namun cubaannya di dalam kotak penalti tidak menepati sasaran dan kedudukan tanpa jaringan itu kekal sehingga tamat separuh masa pertama.

Dua minit selepas bermula babak kedua, Robson menjadi penyelamat Sabah FC selepas berjaya menepis keluar sepakan percuma leret cantik daripada pemain import KDA, Rabih Ataya.

Pada minit ke-58 perlawanan terpaksa dihentikan berikutan hujan lebat dan hanya bersambung kira-kira setengah jam kemudian.

Walaupun perlawanan disambung semula, kedua-dua pasukan dilihat sukar untuk menguasai bola berikutan beberapa kawasan padang digenangi air.

Pada minit ke-65, KDA hampir berada di hadapan hasil rembatan Sherman namun ia diselamatkan penjaga gol dan susulan yang dibuat Ataya juga tidak menepati sasaran.

Pertahanan import KDA, Renan Alves juga hampir menjaringkan gol pada minit ke-76 namun tandukannya hasil daripada satu sepakan sudut hanya sedikit tersasar.

Gol yang dicari-cari KDA akhirnya hadir pada minit ke-80 selepas Sherman berjaya melepasi kawalan pertahanan dan melakukan penyudah baik bagi menjadikan kedudukan 1-0.

Tersentak dengan jaringan itu, Sabah FC cuba mencari gol penyamaan pada minit ke-82 namun cubaan Amri terus ke dakapan penjaga gol.

Sabah kemudian melancarkan beberapa serangan untuk mencari gol penyamaan namun gagal diterjemahkan kepada jaringan dan kedudukan 1-0 itu kekal sehingga pengadil perlawanan meniupkan wisel penamat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Akan Buru Lebih 1,400 Rakyat Malaysia Masih Belum Jalani Ujian Saringan Covid-19 Kali Kedua – Ismail Sabri

PUTRAJAYA: Kementerian Kesihatan Malaysia (KKM) telah mengesan seramai 1,400 individu yang gagal untuk menjalani ujian saringan kali kedua Covid-19. Menurut kenyataan Ismail Sabri semalam pihak polis akan memburu kesemua individu terbabit.

Susulan itu, KKM meminta kesemua individu terlibat untuk hadir bagi menjalani ujian saringan kali kedua pada esok dengan kos ditanggung sepenuhnya oleh kerajaan.

Diminta agar kesemua 1400 orang tersebut segera melakukan ujian kali kedua bagi mengelakkan kejadian tidak diingini berlaku.

Polis akan memburu lebih 1,400 rakyat Malaysia yang kuarantin 14 hari di rumah selepas pulang dari luar negara tetapi masih belum menjalani ujian saringan #COVID19 kali kedua hingga kini. –@IsmailSabri60


Taman Hidupan Liar Lok Kawi Dibuka Semula, Suasana Sunyi, Lengang

PAPAR: Hari pertama pengoperasian semula Taman Hidupan Liar Lok Kawi, Kinarut semalam menyaksikan suasana agak sunyi dan lengang.

Tinjauan mendapati belum ada pengunjung ke sana, melainkan hanya beberapa pekerja yang sibuk melaksanakan tugas masing-masing.

Pegawai Hidupan Liar Taman Hidupan Liar Lok Kawi, Siti Nur Ain Ampuan Acheh, berkata taman hidupan liar berkenaan menetapkan beberapa prosedur operasi standard (SOP) ke atas pengunjung.

“Pengunjung yang datang diminta menulis maklumat diri dalam buku yang disediakan, memakai pelitup separuh muka dan mencuci tangan dengan cecair pembasmi kuman, di samping pihak kami akan memeriksa suhu badan mereka.

“Bagi pengunjung yang membawa keluarga, kami menetapkan peraturan hanya seorang saja wakil untuk membeli tiket di kaunter jualan tiket.

“Selain itu, kami juga melakukan nyah cemar setiap hari. Pihak kami turut meletakkan tanda untuk penjarakan sosial terutamanya di pondok pelawat yang berfungsi sebagai tempat untuk pengunjung meninjau haiwan.

“Kami hanya menetapkan seramai 50 pelawat pada satu-satu masa. Memandangkan kawasan ini luas kemungkinan ia tidak akan menjadi sesak tetapi pihak pengurusan tetap memantau sekiranya berlaku kesesakan disebabkan penjarakan sosial tidak dipatuhi,” katanya.

Siti Nur Ain berkata pihaknya menjangkakan buat masa ini pengunjung masih berkurangan.

“Sebelum PKP dikuatkuasakan, biasanya kami menerima sekitar 100 sehingga 200 pengunjung setiap hari pada Isnin hingga Jumaat dengan kutipan tiket boleh mencecah RM2,000.

“Manakala pada hujung minggu dan cuti sekolah, bilangan pengunjung akan menjadi dua kali ganda dari hari biasa dan hasil tiket turut mencecah dua kali ganda.

“Namun apabila taman hidupan liar ini beroperasi semula selepas PKP, kami menyasarkan sekurang-kurangnya 50 pengunjung datang terutamanya pelawat tempatan.

“Kami tidak mengenakan larangan had umur pengunjung yang datang tetapi mereka haruslah mematuhi SOP,” katanya.

Siti Nur Ain berkata 70 peratus pengunjung yang datang adalah orang tempatan.

Selain Taman Hidupan Liar Lok Kawi, turut dibuka semula mulai semalam adalah Pusat Pemuliharaan Orang Utan Sepilok dan Pusat Pemuliharaan Beruang Matahari Borneo.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Azmin Perlu Bercuti Jika Terbukti Video Sahih’ – Anwar

KUALA LUMPUR: Presiden PKR Datuk Seri Anwar Ibrahim berkata, Timbalannya Datuk Seri Mohamed Azmin Ali perlu bercuti segera jika terbukti terbabit dalam video intim yang tular baru-baru ini.

“Saya berpandangan bahawa jika didapati video itu sahih, maka sepatutnya dia (Mohamed Azmin) cuti, tetapi itu yang kita dengar, tiada pengesahan, kalau video itu tidak sahih, dia tidak perlu bercuti,” katanya pada sidang media di lobi Parlimen hari ini.

Beliau mengulas kenyataan Perdana Menteri Tun Dr Mahathir Mohamad yang berkata, terpulang kepada mana-mana pemimpin untuk bercuti atau meneruskan tugas selagi belum dibuktikan bersalah memberi gambaran bahawa terdapat perkembangan baharu dalam proses siasatan pihak polis.

Anwar berkata demikian menjawab soalan wartawan sama ada Mohamed Azmin perlu bercuti atau meletakkan jawatannya.

Ketua Penerangan PKR Datuk Seri Shamsul Iskandar Mohd Akin dalam kenyataan media semalam, meminta pemimpin yang didakwa terbabit dengan salah laku agar bercuti secara sukarela bagi memberi laluan kepada siasatan pihak berkuasa.

Dalam perkembangan lain mengenai penahanan pemimpin PKR Perak, beliau berkata, ia diserahkan sepenuhnya kepada siasatan pihak polis.

“Saya tidak dimaklumkan (mengenai penahanan). Kalau itu dalam proses siasatan, kami serah kepada polis.

“Pendirian parti ialah serahkan kepada pihak polis dan kami mahu supaya keadilan diberikan kepada pelaku dan perencananya,” katanya.


Tentera Filipina Dakwa Telah Berjaya Bunuh Abu Talha

MANILA: Tentera Filipina membunuh seorang militan yang membantu kumpulan militan tempatan mempunyai kaitan dengan Daesh melakukan serangan bom bunuh diri di selatan wilayah Sulu.

Menurut jurucakap tentera, mayat Talha Jumsah yang lebih dikenali sebagai Abu Talha ditemui selepas bertempur dengan tentera Filipina di bandar Patikul, pagi kelmarin.

Mereka berkata, Abu Talha dilatih untuk membuat bom oleh Daish dan mengarahkan Kumpulan Abu Sayyaf melakukan serangan terbabit.

Dia turut bertindak sebagai penyalur kewangan dan penghubung antara militan asing dan tempatan.

“Kematian Abu Talha pasti akan melemahkan kedudukan Abu Sayyaf di Sulu,” kata Brig Jeneral Antonio Nafarrete. – Reuters


Kerajaan Pusat sedia dua pakej RM300 juta cegah banjir di Tawau

TAWAU, 29 Okt – Kerajaan pusat memperuntukkan kira-kira RM300 juta bagi dua pakej pelaksanaan projek pencegahan banjir di Tawau, kata Menteri Air, Tanah dan Sumber Asli, Dr Xavier Jayakumar.

Beliau berkata, fasa pertama untuk pakej pertama projek melibatkan pelaksanaan Rancangan Tebatan Banjir Sungai Tawau, Lembangan Sungai Tawau bernilai RM50 juta yang akan dimulakan pada Jun 2019 dengan tender terbuka.

“Bagi projek ini antara kerja-kerja dilakukan ialah pelebaran tanah serta pengambilan tanah di tepi Sungai Tawau,” katanya selepas taklimat bersama Majlis Perbandaran Tawau (MPT) sempena lawatan kerja rasminya di sini, hari ini.

Sementara itu, Dr Xavier berkata pihaknya akan memberi kerjasama penuh termasuk dengan Jabatan Pengairan dan Saliran Sabah serta pihak berkuasa tempatan dalam mengatasi masalah berkaitan banjir dan air di negeri ini.

“Saya turut akan berbincang dengan Ketua Menteri Sabah mengenai dua isu besar di Sabah iaitu banjir serta masalah air,” katanya.

Dalam perkara berasingan, menurutnya Sabah perlu menumpukan penggunaan serta memanfaatkan sumber asli yang tidak menjejaskan alam sekitar.

“(Di peringkat kementerian) kita ada bincang (arang batu) tetapi kena lihat pada alam sekitar kerana di Sabah, kawasan arang batu ini ada di dalam kawasan hutan simpan dan hutan simpan ini penting untuk kita.

“Kita lebih suka sumber lain, Sabah juga dikurniakan sumber gas, perkara yang mengganggu alam sekitar kita tidak berapa setuju,” katanya ketika mengulas mengenai cadangan kerajaan negeri untuk meneliti  penggunaan rizab arang batu di Sabah.

Menurut Dr Xavier, Sabah terkenal dengan keindahan alamnya dan khazanah  itu perlu dipertahankan untuk tatapan generasi seterusnya dan dunia, selain mampu menjana pendapatan sendiri.


‘Hongmeng’ ganti Android?

Huawei Central hari ini mendedahkan gergasi telekomunikasi Huawei telah membangunkan dan mempunyai sistem operasi sendiri yang dikenali sebagai ‘Hongmeng’ yang dimulakan sejak 2012.

Menurut Huawei Central, syarikat pengeluar telefon pintar yang berpangkalan di China itu juga sudah mula menggunakan perisian terbabit namun ia hanyalah disebalik tabir.

Malah, sumber Huawei Central itu berkata, nama ‘Hongmeng’ itu hanya sekadar nama kod atau nama yang berkait rapat dengan sistem operasi itu dan nama sebenar sistem operasi itu tidak dapat dipastikan.

Bagaimanapun, setakat ini, Huawei masih belum memberi maklum balas mengenai laporan ini namun telah menjangkakan penggantungan sokongan oleh Google dan Android sebelum ini memandangkan syarikat itu sedang membangunkan pengganti sistem pengendalian Android.

Huawei Central adalah salah satu sumber utama berita Huawei yang menyediakan liputan berita Huawei paling komprehensif dan mendalam mengenai telefon pintar, tablet, komputer riba, aplikasi dan teknologi mudah alih. Ia bekerjasama rapat dengan Huawei dalam menyampaikan maklumat berkaitan produk keluaran Huawei.

Dalam pada itu, berdasarkan laporan oleh akhbar Jerman, Die Welt pada beberapa minggu lalu, syarikat itu berkata, sistem operasi sendiri itu adalah sebagai alternatif sekiranya Huawei disekat sepenuhnya daripada menggunakan produk buatan Amerika Syarikat.

Ketua Pegawai Eksekutif Huawei, Richard Yu dipetik sebagai berkata, pihaknya telah menyediakan sistem operasi sendiri dan bersedia sekiranya berlaku sebarang sekatan.

Gergasi internet AS, Google yang menguasai pasaran telefon pintar dengan sistem operasi mudah alih Android, memutuskan hubungan bersama firma China, Huawei yang dikatakan ancaman negara oleh Washington.

Selain larangan perkhidmatan Google pada peranti Huawei, AS turut melarang kerjasama antara syarikat teknologi besar lain seperti Qualcomm, Intel dan NVIDIA.

Huawei kini menggunakan sistem operasi Android untuk peranti pintar, dan Windows untuk komputer riba serta tablet. – Harian Metro


Banjir Kilat, kawasan rendah sekitar KK dinaiki air

KOTA KINABALU: Hujan lebat berterusan sejak kira-kira jam 4 petang Khamis menyebabkan beberapa kawasan rendah di sekitar ibu negeri digenangi air sehingga 0.5 meter.

Keadaan itu menyebabkan kesesakan lalu lintas yang agak teruk, kerana kebetulan berlaku menjelang petang ketika orang ramai pulang dari bekerja atau hendak ke bazar Ramadan.

Pengguna media sosial berkongsi beberapa gambar kawasan terjejas banjir kilat, antaranya jalan berdekatan Hospital Queen Elizabeth (QEH). Bagaimanapun, banjir mulai surut menjelang jam 7 malam selepas hujan mulai reda.


Sabah Tidak Pernah Meluluskan Permit Import Benih Guarana

KOTA KINABALU, 15 Jun – Kementerian Pertanian dan Industri Makanan Sabah setakat ini belum pernah meluluskan permohonan permit mengimport benih guarana ke negeri ini, kata menterinya, Datuk Junz Wong.

Beliau berkata kementeriannya perlu menilai potensi tanaman tersebut selain mengkaji kesan sampingan terhadap tanaman lain seperti getah dari segi penyakit.

Justeru, katanya, sebarang penanaman guarana di Sabah merupakan kemasukan benih secara haram dan kementerian tidak teragak-agak memusnahkan sebarang ladang guarana jika ditemui di negeri itu.

“Buat masa ini, guarana tidak termasuk dalam kategori tanaman dipromosi sebagai penjana ekonomi. Sebarang tanaman baharu diperkenalkan di Sabah perlu melalui proses penyelidikan, pembangunan dan pengkomersilan,” katanya, dalam kenyataan, hari ini.

Beliau berkata kementeriannya sama sekali tidak akan berkompromi berhubung aspek biosekuriti tumbuhan mahupun ternakan sebelum dibawa masuk atau ditanam di negeri ini.

Junz berkata Akta Kuarantin Tumbuhan 1976 dan Peraturan-Peraturan Kuarantin Tumbuhan 1981 kawasan komponen Semenanjung, Sarawak dan Sabah telah menetapkan prosedur membawa masuk guarana yang tertakluk kepada syarat ditetapkan dan wajib mendapat Import Permit Tumbuhan.

Beliau mengeluarkan kenyataan tersebut selepas menerima kunjungan daripada syarikat Ritz Corporate Holding Berhad yang berhasrat  untuk mengembangkan penanaman guarana di Sabah.

Beliau turut meminta semua pihak menghormati undang-undang selain mematuhi segala keperluan serta prosedur operasi standard kuarantin dalam membawa benih guarana ke negeri itu.

Junz turut menasihatkan orang ramai sekiranya mempunyai keraguan mengenai tanaman guarana supaya membuat rujukan terus kepada Jabatan Pertanian Sabah bagi mendapatkan maklumat lanjut.

Guarana atau ‘paullina cupana’ merupakan sejenis pokok herba yang berasal dari Venezuela dan Utara Brazil, yang berfungsi sebagai perangsang sistem saraf pusat dan mengandungi dua kali kafein daripada kopi.

Tahun lalu, kerajaan mengharamkan import tumbuhan dan benih guarana dari kawasan Tropika Amerika kerana dikhuatiri membawa penyakit Hawar Daun Amerika Selatan (SALB) yang boleh menjejaskan industri tanaman getah di negara ini.


TERKINI: Seorang Lagi Maut Akibat Covid-19, Angka Keseluruhan Kini 20 Kematian

Ketua Pengarah Kesihatan Malaysia, Dr Noor Hisham Abdullah, mengesahkan bahawa terdapat satu lagi pertambahan kes kematian berkaitan Covid-19 yang dilaporkan CPRC kebangsaan.

Menerusi satu perkongsian yang dimuat naik di akaun sosial medianya sebentar tadi, kes kematian yang ke-20 itu adalah merupakan lelaki warganegara Malaysia berumur 76 tahun dan telah disahkan meninggal dunia pada 4.35 petang tadi.

Dukacita dimaklumkan berlaku satu lagi kematian akibat #COVIDー19 di negara kita menjadikan 20 kematian setakat ini.

“Kes kematian ke-20 ini merupakan kes ke-780, lelaki warganegara Malaysia berumur 76 tahun.

“Beliau telah menghadiri perhimpunan tabligh di Masjid Jamek Seri Petaling. Beliau telah dirawat di Hospital Sultan Ismail Petra, Kuala Krai, Kelantan mulai 18 Mac 2020.

Beliau disahkan meninggal dunia pada 4.35 petang, 25 Mac 2020,” tulisnya.


UMNO Sabah Kekalkan Kerjasama Dengan BERSATU Keputusan Rasional – Ronald Kiandee

BELURAN,  30 Mac : Keputusan UMNO Sabah meneruskan kerjasama dengan Bersatu di Sabah merupakan satu keputusan rasional yang mesti dialu-alukan dalam usaha membawa pembangunan dan membantu rakyat di negeri berkenaan, kata Naib Presiden Bersatu Datuk Seri Dr Ronald Kiandee.

Katanya walaupun UMNO pusat telah memutuskan untuk bergerak bersendirian pada Pilihan Raya Umum ke-15 (PRU15), keputusan UMNO Sabah untuk terus berkerjasama dengan Bersatu melalui Gabungan Rakyat Sabah (GRS) adalah selari dengan harapan rakyat pada Pilihan Raya Negeri Sabah tahun lepas.

“Kita mengalu-alukankan UMNO Sabah untuk terus kekal bersama dengan GRS,” katanya kepada pemberita di sini hari ini.

Beliau mengulas kenyataan Pengerusi Badan Perhubungan UMNO Sabah Datuk Seri Bung Moktar Radin pada Ahad bahawa UMNO Sabah kekal dengan pendirian untuk bekerjasama dengan GRS demi pembangunan dan rakyat Sabah meskipun UMNO pusat bergerak bersendirian pada PRU15.

Ronald yang juga Menteri Pertanian dan Industri Makanan berkata langkah itu juga akan memastikan politik Sabah lebih stabil dan kerajaan negeri juga dapat memberi lebih tumpuan dalam menguruskan ekonomi serta usaha melandaikan COVID-19 dan impak pandemik itu terhadap rakyat di Sabah.

Ditanya berhubung pembahagian kerusi Parlimen dalam parti komponen GRS untuk PRU15, Ronald berkata setakat ini perkara itu belum dibincangkan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Saman ADUN Sebatik

KUALA LUMPUR: Peguam Parti Warisan Sabah (Warisan) memfailkan saman terhadap Ahli Dewan Undangan Negeri (ADUN) Sebatik, Hassan A Gani Pg Amir selepas didapati gagal meletakkan jawatan sebagai wakil rakyat di Dewan Undangan Negeri (DUN) Sebatik.

Dalam satu kenyataan ringkas, writ saman dan penyataan tuntutan itu dihantar di kediaman beliau di Taman Fulliwa, Kota Kinabalu pada pukul 3.35 petang Rabu.

Tambah kenyataan itu, Warisan berharap supaya keputusan mahkamah akan memaksa Hassan untuk menghormati surat peletakan jawatannya yang telah ditandatangani sebagai ADUN Sebatik.

Writ itu menamakan Setiausaha Agung Warisan, Datuk Loretto Padua yang juga wakil Warisan adalah plaintif, manakala Hassan sebagai defendan.

Pada 25 Februari lalu, Hassan mengumumkan bahawa beliau keluar daripada Warisan. – AWANI


Covid-19: 9,105 Lagi Kes Baharu Direkodkan Hari Ini

PUTRAJAYA : Kementerian Kesihatan melaporkan 9,105 kes baharu Covid-19, menjadikan keseluruhan jangkitan meningkat kepada 836,296 kes setakat ini.

Ketua Pengarah Kesihatan, Dr Noor Hisham Abdullah berkata, Selangor masih mencatatkan kes harian tertinggi di seluruh negara, dengan 4,682 kes.

Ia diikuti Kuala Lumpur (1,247), Negeri Sembilan (541), Johor (392), Kedah (382), Pahang (300), Melaka (278), Sabah (271), Sarawak (270), Pulau Pinang (243), Perak (207), Kelantan (150), Labuan (54), Putrajaya (49), Terengganu (38) dan Perlis (1).


Gerhana Matahari Separa Penuh Di Kota Kinabalu

KOTA KINABALU: Gerhana matahari separa boleh dicerap atau dilihat dari Kota Kinabalu selama 3 jam 36 minit.

Ia bermula pada jam 12.09 tengah hari, maksimum pada 2.06 petang, dan berakhir pada jam 3.45 petang.

Gerhana separa berlaku apabila matahari dan bulan tidak tepat sebaris dan bulan hanya melitupi matahari dengan separa.

Fenomena ini lazimnya dapat dilihat dari sebahagian besar bumi yang terletak di luar laluan gerhana anulus ataupun penuh. Bagaimanapun, beberapa gerhana hanya dapat dilihat sebagai gerhana separa oleh sebab umbra melintasi wilayah kutub bumi dan tidak menyilangi permukaan mumi.

Gambar gerhana separa maksimum ini saya rakam pada jam 2.09 minit petang dari perkarangan Wisma Dang Bandang Kota Kinabalu. – (Teks & Foto oleh Azman Jumat, Jabatan Penerangan).


KDN Sokong Anggota RELA Dibekalkan Senjata Api

KOTA KINABALU: Kementerian Dalam Negeri (KDN) menyokong cadangan membekalkan anggota Jabatan Sukarelawan Malaysia (RELA) dengan senjata api, terutama yang terbabit dalam operasi di kawasan berisiko.

Timbalan Menterinya, Datuk Mohd Azis Jamman, menjelaskan cota atau belantan digunakan anggota RELA yang terbabit dalam operasi di kawasan berisiko tidak sesuai, berbanding ancaman keselamatan dihadapi mereka.

Sehubungan itu, beliau menyokong agar pasukan RELA diperkasakan dengan membenarkan anggotanya membawa senjata api apabila terbabit dalam operasi berisiko atau ditugaskan di kawasan yang dikenal pasti berdepan ancaman keselamatan.

Jelasnya, walaupun senjata api bukan sesuatu yang baharu bagi RELA memandangkan latihan mengendalikannya diadakan setiap tahun, namun sudah tiba masanya penggunaannya dibenarkan kepada anggota.

“Saya dimaklumkan setiap tahun anggota RELA diberi latihan dalam mengendalikan senjata api kerana ada operasi yang mengkehendaki mereka membawa senjata. Namun, kita perlu perkasakan lagi RELA, contoh dalam operasi berisiko.

“Mereka jangan dibekalkan cota saja tetapi juga senjata bukan saja menjaga keselamatan penduduk, malah untuk menjaga keselamatan diri mereka juga kerana cota saja tidak cukup,” katanya kepada pemberita selepas menyempurnakan program Bakti RELA dan Dialog Bersama Timbalan Menteri Dalam Negeri di Kampung Tatahan, Inanam, dekat sini, hari ini.

Yang turut hadir ialah Pengarah RELA Sabah, Mohd Pauzi Jhumat.

Mohd Azis yang juga Ahli Parlimen Sepanggar, berkata beliau sendiri pernah menyentuh mengenai perkara itu sebelum ini, khususnya yang berkaitan dengan keperluan anggota RELA bertugas di Zon Keselamatan Khas Pantai Timur Sabah (ESSZONE).

“Saya sudah sentuh juga sebelum ini mengenai RELA di ESSZONE. Kawasan itu masih berbahaya. Sebab itu ada perintah berkurung di sana. Jadi, anggota RELA di sana wajar dibekalkan senjata, bukan saja untuk menjaga keselamatan kampung, malah diri mereka,” katanya.

Beliau berkata, keperluan itu berdasarkan pertimbangan keselamatan dan kedudukan anggota RELA yang hanya dibayar elaun mengikut tempoh jam bertugas, dianggap tidak berbaloi berbanding risiko keselamatan dihadapi mereka.

Sementara itu, Mohd Azis berkata, beliau akan mencadangkan agar kerajaan menyediakan peruntukan khas kepada RELA bagi melaksanakan program Bakti RELA khususnya dalam membaik pulih rumah penduduk daif di negeri ini.

“Bagi saya, Bakti RELA wajar diteruskan dan saya minta Pengarah RELA Sabah buat kolaborasi dengan Pejabat Parlimen saya untuk kita lihat masyarakat yang perlu bantuan baik pulih rumah.

“Satu projek pilot akan kita buat dan kita mencadangkan kerajaan memberi peruntukan kepada RELA bagi menjayakan program ini,” katanya.


Enam PTI ditahan dalam ops khas Esscom, Batalion 20 PGA di Sapi Nangoh

BELURAN: Kawasan Keselamatan Khas Pantai Timur Sabah (Esscom) dengan kerjasama Batalion 20 Pasukan Gerakan Am (PGA) telah menahan enam individu disyaki pendatang asing tanpa izin (PTI) dalam satu operasi khas di Pusat Pemeriksaan Daratan (RCP) Sapi Nangoh, pada malam Khamis.

Komander Esscom, DCP Dato’ Hazani Ghazali dalam satu kenyataan berkata, operasi bermula jam 10 malam dan berakhir 3 pagi yang disertai oleh empat pegawai dan anggota Esscom dan dibantu oleh enam anggota PGA itu memberi fokus kepada pemeriksaan kenderaan dan individu di laluan berkenaan bagi mengekang dan membanteras aktiviti penyeludupan barang-barang kawalan dan bersubsidi termasuk kemasukan PTI ke daerah ini.

“Di samping menguatkuasakan undang-undang sedia ada, operasi ini juga bertujuan untuk memantau dan mengesan laluan-laluan tikus yang berkemungkinan digunakan oleh penyeludup dan PTI untuk melepaskan diri daripada sekatan lalu lintas.

“Mereka yang ditahan terdiri daripada enam lelaki berumur dalam lingkungan 25 hingga 67 tahun itu didapati tidak memiliki sebarang dokumen pengenalan diri yang sah,” katanya.

Beliau berkata, kesemua suspek telah dibawa ke Ibu Pejabat Polis Daerah Beluran untuk tindakan lanjut dan kes akan disiasat di bawah Akta Imigresen 1959/63.

Dalam operasi berkenaan sebanyak 40 buah kenderaan pelbagai jenis telah diperiksa. – Utusan Borneo


Rekod Tertinggi 19,819 Kes Covid-19 Dicatat Hari Ini

PUTRAJAYA: Kementerian Kesihatan melaporkan rekod tertinggi 19,819 kes baharu Covid-19, menjadikan keseluruhan jangkitan meningkat kepada 1,183,110 kes.

Rekod terdahulu ialah 17,786 kes yang dicatatkan pada Sabtu lalu.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 8,377 kes.

Ia diikuti Kuala Lumpur (2,467), Kedah (1,371), Johor (1,162), Sabah (949), Negeri Sembilan (800), Penang (867), Perak (662), Melaka (508), Pahang (558), Sarawak (552), Kelantan (1,003), Terengganu (481), Putrajaya (46), Perlis (11) dan Labuan (5).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Manchester City Digantung 2 Tahun, Dilarang Sertai Semua Kejohanan Eropah

NYON, Switzerland: Manchester City digantung daripada menyertai kejohanan Eropah selama dua musim kerana melanggar peraturan fair-play kewangan, umum Kesatuan Bolasepak Eropah (UEFA) yang keputusannya dicabar oleh kelab.

City, yang turut didenda 30 juta euro (RM134.5 juta), mengumumkan akan merayu penggantungan itu di Mahkamah Timbang Tara Sukan (CAS) secepat mungkin.

“Machester City kecewa tetapi tidak terkejut dengan pengumuman oleh UEFA,” kata kelab itu. “Secara ringkasnya, kes ini dicetus oleh UEFA, didakwa oleh UEFA dan dihakimi oleh UEFA.

“Kelab akan mengambil tindakan susulan di CAS secepat mungkin.”

City kendalian Pep Guardiola akan berdepan Real Madrid dalam kelompok 16 terakhir Liga Juara-Juara musim ini.

UEFA dalam kenyataannya mengumumkan yang mereka mengenakan tindakan disiplin ke atas Manchester City di mana kelab itu dilarang daripada menyertai sebarang kejohanan Eropah untuk dua musim akan datang.

Badan induk bola sepak Eropah itu berkata, City gagal memberi kerjasama dalam siasatan.

Ini bukan kali pertama City didakwa melanggar peraturan kewangan bola sepak. Sebelum ini mereka didenda 60 juta euro (RM269 juta) pada tahun 2014. – AFP


Sabah yakin capai sasaran empat juta pelawat tahun ini

KOTA KINABALU, 23 Feb – Sabah yakin ia di landasan tepat untuk mencapai sasaran empat juta pelawat tahun ini.

Timbalan Ketua Menteri Datuk Christina Liew yang juga Menteri Pelancongan, Kebudayaan dan Alam Sekitar Sabah, berkata kerajaan menyusun pelbagai strategi ke arah itu termasuk meneroka pasaran Eropah.

“Kami akan ke Berlin, Jerman pada Mac ini. Sebagai pintu masuk ke Eropah, kami mahu lihat lebih ramai pelancong dari rantau itu ke negeri ini,” katanya kepada pemberita selepas melancarkan sesi B2B di antara Persatuan Ejen-ejen Pelancongan dan Pengembaraan Malaysia (MATTA) Cawangan Sabah dan pengusaha pelancongan ASEAN, di sini hari ini.

Selain itu katanya Sabah juga akan memberi perhatian kepada usaha menarik pelawat dari negara-negara ASEAN bagi mengimbangi kedatangan pelancong China yang semakin meningkat.

“Kami juga bercadang meneroka pasaran Australia, New Zealand, Amerika Syarikat, Jepun dan Korea,” katanya.

Tahun lepas Sabah merekodkan 1.36 juta ketibaan antarabangsa dan 2.52 juta ketibaan domestik, iaitu masing-masing meningkat 10.2 peratus dan 2.6 peratus berbanding tahun sebelumnya.

Sementara itu, Presiden MATTA Sabah Datuk KL Tan berkata Sabah akan mewakili Malaysia pada ITB Berlin 2019 yang akan berlangsung dari 6 hingga 10 Mac ini.

Sebanyak 28 pemain industri dari Malaysia akan ke pameran pelancongan utama dunia itu, katanya.

Sesi B2B itu disertai oleh lebih 30 pengusaha pelancongan dari negara-negara ASEAN yang dibawa khusus bagi mengalami sendiri keunikan produk pelancongan Sabah.


Isytihar Darurat Langkah Tepat Kekang Penularan COVID-19

KOTA KINABALU: Jawatankuasa Pengurusan Bencana COVID-19 Sabah menyifatkan pengisytiharan darurat terhadap Parlimen Batu Sapi sebagai langkah tepat bagi mengekang penularan COVID-19 di kawasan itu.

Jurucakap COVID-19 kerajaan Sabah, Datuk Masidi Manjun, berkata ramai bimbang penularan COVID-19 di Sabah mungkin bertambah buruk jika Pilihan Raya Kecil (PRK) bagi kawasan Parlimen itu diteruskan.

Sehubungan itu, katanya, proklamasi darurat oleh Yang di-Pertuan Agong bagi memastikan PRK yang dijadualkan pada 5 Disember ini ditangguhkan sangat melegakan.

“Darurat lebih kepada untuk menangguhkan PRK di Parlimen Batu Sapi kerana hanya pengisytiharan darurat dapat menghentikan PRK. Perlembagaan sudah menetapkan PRK perlu diadakan walau apa alasan kecuali berlaku darurat.

“Oleh demikian, PRK boleh ditangguh sehingga keadaan benar-benar selamat daripada ancaman COVID-19.

“Sehubungan itu, kita amat menjunjung kasih kepada Yang di-Pertuan Agong atas kebijaksanaan baginda untuk mengelak peningkatan kes positif COVID-19 di Batu Sapi,” katanya pada sidang media perkembangan semasa COVID-19 Sabah, di sini, malam ini.

Masidi yang juga Menteri Kerajaan Tempatan dan Perumahan negeri, berkata Pilihan Raya Negeri (PRN) Sabah pada September lalu wajar dijadikan pengajaran dalam usaha mengekang penularan COVID-19 di negeri ini.

Sementara itu, diminta mengulas sama ada tindakan sama perlu diambil di kawasan Dewan Undangan Negeri (DUN) Bugaya, Masidi berkata sekarang belum masa yang sesuai untuk membincangkannya.

“Ahli Dewan Undangan Negeri (ADUN) kawasan itu, Datin Manis Muka Mohd Dara baru meninggal dunia semalam, jadi sekarang bukan masa yang sesuai membincangkan PRK di sana.

“Saya mewakili kerajaan negeri dan Jawatankuasa Pengurusan Bencana COVID-19 mengucapkan takziah kepada keluarga Allahyarhamah. Saya kenal beliau dan keluarganya, malah suaminya adalah kawan satu sekolah saya dulu.

“Biarlah Suruhanjaya Pilihan Raya (SPR) yang tentukan (PRK). Secara peribadi, saya berpandangan sekarang bukan masa berpolitik, ia boleh ditunggu kerana yang lebih utama ialah untuk menangani COVID-19.

“Tidak kira dari parti mana, kita sama-sama memerangi virus ini sebab kita sekarang berdepan situasi yang getir. Walaupun ada penurunan kes positif COVID-19 di Sabah tetapi situasinya masih membimbangkan,” katanya.

Manis Muka yang memenangi kerusi DUN Bugaya atas tiket Parti Warisan Sabah (WARISAN) pada 26 September lalu meninggal dunia di Hospital Gleneagle Kota Kinabalu disebabkan masalah buah pinggang, semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Biar Dilabel ‘Gila’, Ongkili Bersuara Bagi Rakyat, Kata Pemimpin PBS

KOTA KINABALU: Seorang pemimpin Parti Bersatu Sabah (PBS) membidas kenyataan bekas ketua menteri Salleh Said Keruak yang melabelkan presiden parti itu Maximus Ongkili “gila” kerana mendakwa ada parti komponen Barisan Nasional (BN) menggunakan “perkhidmatan” pendatang asing tanpa izin (PATI) untuk kepentingan politik mereka.

ADUN Telupid Jonnybone Kurum berkata, pendedahan dibuat Ongkili adalah bagi pihak rakyat Sabah yang selama ini sangat mengambil berat mengenai isu PATI di negeri itu.

“Malangnya Ongkili dilabel sebagai ‘gila’ dan tidak bersyukur kerana bersuara bagi pihak rakyat Sabah akan ‘dosa’ lampau salah satu parti komponen BN.

“Susulan pendedahan itu juga, Ketua Umno Sabah Bung Moktar Radin menuduh Ongkili sebagai tidak berterima kasih, manakala Salleh melabel Ongkili sebagai ‘gila’.

“Beliau (Ongkili) hanya bercakap berdasarkan fakta yang ditulis dalam Suruhanjaya Siasatan Diraja (RCI) mengenai kehadiran ramai pendatang tanpa izin di Sabah, bagi kami, tidak mengapa Ongkili digelar gila kerana bercakap bagi pihak rakyat,” katanya.

Jonnybone yang juga setiausaha politik kepada Ongkili berkata, bekas perdana menteri Najib Razak turut mengakui pemberian “projek IC” telah berlaku pada zaman pemerintahan BN diterajui Dr Mahathir Mohamad.

Katanya, kenyataan dibuat Salleh dan Bung itu terlalu mengikut emosi sedangkan Najib sendiri mengakui perkara berkenaan berlaku.

“Presiden PBS mendedahkan dosa masa lalu BN dan pengkhianatannya terhadap perlembagaan dan hak. Ya, kami sebahagian daripada BN ketika itu, tetapi kami pernah menyuarakan pendirian dan membuat aduan, malah memberikan cadangan, tetapi semuanya tidak pernah diendahkan.

“Seperti ditegaskan oleh presiden semasa kongres, sudah tiba masanya untuk membetulkan masa lalu dan menyelesaikan ancaman PATI di Sabah,” katanya.

Terdahulu, Salleh menyifatkan Ongkili sebagai “gila” dan tidak kenang budi susulan kenyataannya menyerang Barisan BN, baru-baru ini.

Katanya, dakwaan Ongkili yang mengatakan ada komponen BN menggunakan PATI untuk kepentingan politik adalah fitnah semata-mata.

Bung dalam ucapannya sempena konvensyen BN Sabah, hari ini, turut memberi amaran kepada Ongkili supaya tidak “bermain api” dengan gabungan itu susulan dakwaan Ahli Parlimen Kota Marudu itu.

Ongkili mendakwa, sebuah komponen BN menggunakan PATI di Sabah untuk kepentingan politik mereka.

Tanpa menyebut parti mana, beliau berkata penglibatan parti terbabit meraih undi daripada PATI terbukti dalam RCI mengenai pendatang di Sabah.

Ongkili yang juga menteri di Jabatan Perdana Menteri (hal ehwal Sabah dan Sarawak) turut mendakwa BN selama ini gagal dalam menangani masalah PATI di Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Kadar Zakat Fitrah Di Sabah Tahun Ini

KOTA KINABALU: Majlis Ugama Islam Sabah (MUIS) mengumumkan dua kadar zakat fitrah tahun ini, RM6 dan RM7.50 seorang mengikut kemampuan pembayar zakat.

Kadar berkenaan mengambil kira keadaan semasa terutama kumpulan yang terjejas dengan Perintah Kawalan Pergerakan (PKP). Bagi kumpulan ini, kadar ditetapkan lebih rendah iaitu RM6 bersamaan satu gantang Baghdad atau 2.7 kilogram beras Myanmar 15 peratus hancur.

Mereka yang mampu boleh membayar RM7.50 mengikut kadar harga beras putih Vietnam 5 peratus hancur.

Yang Dipertua MUIS, Datuk Dr Hasbullah Taha, berkata jumlah bayaran yang perlu dibuat adalah bergantung kepada kemampuan pembayar dan ketua keluarga.

Umat Islam di negeri ini diminta membayar zakat fitrah melalui amil bertauliah atau secara dalam talian. Seramai 39 penyelaras amil dan 1,967 wakil amil dilantik untuk mengutip zakat fitrah di seluruh negeri sepanjang Ramadan tahun ini.

Sementara itu, beliau berkata kutipan zakat fitrah Sabah tahun lalu ialah RM9,772.966.00 membabitkan seramai 1,396,138 pembayar. Jumlah itu meningkat 2.1 peratus berbanding 2018.

Secara keseluruhan, katanya kutipan zakat di Sabah tahun lalu berjumlah RM85,608,989.96 termasuk kutipan zakat harta sebanyak RM75,836,023.- BH Online


CIDB Keluarkan Notis Kepada Tiga Sub Kontraktor Hospital Besar Tawau Untuk Tampil Ke Pejabat

TAWAU, 26 Jun – Lembaga Pembangunan Industri Pembinaan (CIDB) di sini hari ini mengeluarkan notis kehadiran kepada tiga sub kontraktor pembinaan bangunan tambahan Hospital Besar Tawau untuk tampil ke pejabat badan berkanun itu.

Ketua Cawangan CIDB Tawau, Hassan Ismail berkata, tujuan notis itu bagi siasatan beberapa perkara berhubung pendaftaran syarikat berkenaan.

“Selain notis itu, tiga sub kontraktor ini dikenakan kompaun oleh Jabatan Kesihatan kerana tapak pembinaan itu dikesan menjadi tempat pembiakan nyamuk aedes,” katanya ketika ditemui pemberita selepas melakukan operasi di tapak pembinaan bangunan tambahan di Hospital Besar Tawau di sini, hari ini.

Operasi bersepadu dijalankan CIDB itu turut disertai Majlis Perbandaran Tawau (MPT), Jabatan Keselamatan dan Kesihatan Pekerjaan (JKKP), Jabatan Tenaga Kerja (JTK), Jabatan Kesihatan Negeri Sabah (JKNS), Pertubuhan Keselamatan Sosial Pekerja (Perkeso) dan Suruhanjaya Tenaga dengan kekuatan 36 anggota penguatkuasa.

Hassan dalam pada itu berkata, operasi yang dijalankan itu bagi mewujudkan kerjasama antara agensi penguatkuasaan undang-undang supaya tugas menguatkuasa menjadi lebih mudah dan berkesan.

Sementara itu, Hassan berkata sejak Januari hingga hari ini, CIDB Tawau, mengeluarkan 44 notis kepada beberapa kontraktor utama dan sub kontraktor di Tawau, Lahad Datu, Kunak dan Semporna atas pelbagai kesalahan.

“CIDB juga telah membuka lima kertas siasatan ke atas beberapa kontraktor atas pelbagai kesalahan,” katanya.


KBS Komited Bangunkan e-Sukan Di Sabah

KOTA KINABALU, 13 Okt: Kementerian Belia dan Sukan (KBS) Sabah akan melakukan beberapa perancangan termasuk mempertingkatkan peruntukan untuk membangunkan sukan elektronik (e-sukan) di negeri ini.

Menterinya Phoong Jin Zhe berkata kementerian itu komited untuk membangunkan sukan berkenaan  memandangkan e-sukan sudah menjadi industri yang menguntungkan.

“Oleh itu kini KBS akan mengutamakan e-sukan dengan menggalakkan lebih banyak penganjuran dan penyertaan khususnya golongan belia dalam sukan berkenaan,” katanya kepada pemberita selepas merasmikan Grand Final Gen Y Centre Cup E-Sport Tour Sabah 2019, di sini hari ini.

Beliau berkata zaman telah berubah dan masyarakat perlu melihat e-sukan sebagai sukan baharu yang boleh menjana ekonomi negara.

“Kita mahu e-sukan menjadi satu industri yang selari dengan industri lain kerana sekiranya kita berjaya membangunkan e-sukan, seterusnya dapat menganjurkan satu kejohanan yang besar sudah semestinya ia menjadi pelancongan e-sukan yang menguntungkan,” katanya.

Phoong berkata untuk memastikan e-sukan berkembang di negeri ini, KBS telah membuat keputusan akan mempertandingkan e-sukan pada Sukan Sabah (SAGA) penghujung tahun ini.

“Pemenang yang akan memenangi acara itu akan mewakili Sabah dalam peringkat yang lebih tinggi…kita mahu menghasil ramai pemain e-sukan di Sabah,” katanya.

Mengulas mengenai Gen Y Centre Cup E-Sport Tour Sabah 2019, Phoong berkata 480 peserta dari  seluruh Sabah menyertai acara berkenaan.

“Tiga permainan yang dipertandingkan dalam acara ini iaitu Mobile Legend, PUBG, dan Tekken 7. Saya mengucapkan syabas kepada penganjur utama Gen Y Centre kerana buat julung-julung kalinya dapat menganjurkan pertandingan e-sukan terbesar di Sabah setakat ini. Kita mahu banyak lagi kejohanan seperti ini selepas ini bagi mencungkil lebih ramai pemain berbakat dalam e-sukan,” katanya.